title: Isofoton

text: Vuoden 2014 alussa Isofoton sulki Malagan tehtaansa maksukyvyttömyyden takia. Vuonna 2015 yritys teki konkurssin.


title: Isofoton

text: Yrityksen toimialan aurinkokennojen markkinakasvu vuosina 2000–2005 oli keskimäärin 30 prosenttia vuodessa. Yritys hallitsi vuonna 2004 noin 5 prosenttia aurinkokennojen maailmanmarkkinoista. ja vuonna 2006 oli tuotantokapasiteetiltaan maailman 11:nneksi suurin alansa yritys 61 megawatin tuotannollaan. Japanilais- ja saksalaisyritykset olivat johtavia, mikä perustui maiden hallitusten tukeen. 2006 alkaen yrityksen kotimaa Espanja lisäsi aurinkovoiman kotimarkkinoita sekä aurinkokennojen että aurinkolämmityksen suhteen. Espanjan Technical Building Coden ennustettiin tuottavan 2,5 miljoonaa neliömetriä aurinkolämmityksen keräyspinta-alaa 2008–2010. Espanjan uusiutuvan energian tavoite oli keräyspinta-alan kasvattaminen vuoteen 2010 mennessä viidellä miljoonalla neliömetrillä, josta 4,2 miljoonaa neliömetriä 2006–2010. Tavoitetta toteuttamaan pyrittiin saamaan neljännes kotitalouksista niitä taloudellisesti tukemalla: 1,2 miljoonaa neliömetriä 2006–2010.


title: Granny

text: Granny tarkoittaa muun muassa seuraavia asioita:


title: Daniel Harding

text: Daniel Harding (s. 31. elokuuta 1975 Oxford) on brittiläinen kapellimestari.


title: Daniel Harding

text: Hardingia ovat opettaneet Simon Rattle ja Claudio Abbado. Hän on toiminut aiemmin ylikapellimestarina muun muassa Trondheimin sinfoniaorkesterissa 1997–2000 ja Deutsche Kammerphilharmonie Bremenissä 1999–2003.


title: Daniel Harding

text: Harding on toiminut Lontoon sinfoniaorkesterin virallisena vierailevana kapellimestarina. Hän on toiminut Abbadon Mahler-kamariorkesterin musiikillisena johtajana syyskuusta 2003.


title: Daniel Harding

text: Harding aloitti vuonna 2007 Ruotsin radion sinfoniaorkesterin ylikapellimestarina. Hänen edeltäjänsä oli Manfred Honeck.


title: Daniel Harding

text: Hardingilla on kaksi lasta entisen vaimonsa, alttoviulisti Béatrice Mutheletin kanssa.


title: Gavin Little

text: Gavin Little (s. 16. joulukuuta 1983) on kanadalainen lentopalloilija, joka pelasi Lentopallon SM-liigassa kaudella 2007–2008 Muuramen Lentopallon joukkueessa.


title: Gavin Little

text: Little on pelannut ennen Suomeen tuloaan Kanadan yliopistosarjoissa. Kaudella 2007 Little voitti joukkueensa sisäisen pistepörssin. Joukkueessa pelasi muun muassa Kanadan miesten lentopallomaajoukkueen kovakätinen hakkuri Mark Dodds. Kentällä Little tunnetaan etenkin iloisuudestaan ja äänestään. Suomen Little valitsi, koska hän halusi kokeilla uransa ensimmäisen kerran siipiään ulkomailla. Muuramen Lentopallon kanssa tehty sopimus oli yksivuotinen.


title: House (tanssi)

text: House on yksi katutanssien tyylisuuntauksista, vaikkakin sen alkuperä ei ole kaduilla vaan klubeilla. House tanssissa käytetään housemusiikkia. House on luonteeltaan improvisaatiollista ja korostaa nopeata ja monimutkaista jalkatyötä yhdistettynä sujuvaan vartalon liikkeeseen.


title: House (tanssi)

text: House itsessään on paljon vanhempi kuin housemusiikki, joka nousi pintaan 1970-luvun lopussa.


title: Historiallinen miekkailu

text: Historiallinen miekkailu viittaa historiallisiin lähteisiin perustuviin, eurooppalaisperäisiin kamppailutaitoihin, joissa käytetään miekkaa aseena. Kamppailutaitoja käsitteleviä dokumentteja on säilynyt aina 1300-luvun alusta nykypäivään saakka, ja historiallinen miekkailu kattaa 1900-luvun alkuun asti, ilman elävää perinnettä olevien tyylisuuntien harjoittelun.


title: Historiallinen miekkailu

text: Historiallinen miekkailu on osa historiallista kamppailutaitoperinnettä, jota nykyisin kansainvälisesti kutsutaan sateenvarjonimityksellä Historical European Martial Arts (HEMA). Laajemmalti taitoihin kuuluu miekan käytön lisäksi paini, tikarin käyttö ja sitä vastaan puolustautuminen, erilaiset varsiaseet sekä ratsailta käytävä kamppailu. Historiallista miekkailua harrastetaan laajasti monessa maassa, ja vuosittain järjestetään useita kansainvälisiä kokoontumisia sekä kilpailutapahtumia. Yleisin harjoiteltu asejärjestelmä on saksalainen pitkämiekka, ja myös rapiiria harjoitellaan paljon. Vanhojen aseiden käyttöä on rekonstruoitu jo 1800-luvulla, mutta viimevuosina laji on kehittynyt huomattavasti internetin myötä.


title: Historiallinen miekkailu

text: Eurooppalaisen historiallisen miekkailun saksalainen tyylin toi Turkuun Warusseppäin kilta vuonna 1997. Vuonna 2001 englantilainen Guy Windsor perusti Helsinkiin historiallisen miekkailun koulun The School of European Swordmanshipin, jossa hän aloitti italialaisen pitkämiekan täysipäiväisen opettamisen. The School of European Sworsmanship on sittemmin laajentunut useille paikkakunnille, muun muassa Jyväskylään ja Ouluun.


title: Historiallinen miekkailu

text: Muita aktiivisesti toimivia miekkailuseuroja toimii useilla paikkakunnilla, mm. Helsingissä, Espoossa, Oulussa, Joensuussa, Turussa, Kuopiossa, Vaasassa sekä Lappeenrannassa. Harrastuksen kävijämäärät ovat kasvussa ja useimmat seurat järjestävät alkeiskursseja muutaman kerran vuodessa, pääosin nuorille sekä aikuisille. Pääkaupunkiseudulla harjoittelee tällä hetkellä kolme seuraa: Historiallisen miekkailun seura EHMS, The School of European Swordmanship, sekä Helsingin yliopiston seura Grieswartt.


title: Historiallinen miekkailu

text: Suurin osa kouluista Suomessa keskittyy pitkämiekan harjoitteluun, mutta osassa harjoitellaan myös messerin ja rapiirin, sekä keskiaikaisen miekan ja kupurakilven käyttöä.


title: Historiallinen miekkailu

text: Historialliseen miekkailuun liittyen järjestetään myös kilpailutoimintaa, johon suomalaisetkin ovat ottaneet osaa hyvällä menestyksellä.


title: Historiallinen miekkailu

text: Yleisin harjoiteltu ase on pitkämiekka, mutta myös rapiiri sekä muut yhdellä kädellä käytettävät miekat ovat suosittuja. Harjoittelukäytännöt vaihtelevat eri seurojen välillä, mutta pääasiassa harjoittelu tapahtuu tavallisessa sisäliikuntavaatetuksessa joko teräksestä valmistetuilla tylsillä miekoilla tai muovista tai puusta tehdyillä harjoitteluvälineillä. Pariharjoituksissa pään suojana käytetään yleisesti urheilumiekkailumaskeja.


title: Historiallinen miekkailu

text: Aluksi harjoittelu on tekniikkapainotteista ja vapausaste lisääntyy pikku hiljaa aina teräsmiekoilla käytävään vapaamiekkailuun kattavammassa suojavarustuksessa.


title: Historiallinen miekkailu

text: Useimmissa suurissa ulkomaisissa kilpailuissa käytössä oleva täysi miekkailuvarustus sisältää synteettisen tai teräksisen, kärkipuolelta taipuisan harjoitusmiekan ja urheilumiekkailumaskin lisäksi polvi- ja kyynärsuojat, miehillä alasuojat, miekkailuhansikkaat (kumi- tai muoviseoksesta, teräksestä tai muusta materiaalista varustettu, sormet, kämmenen ja ranteen suojaava käsine), miekkailutakin, kaulasuojan ja niskasuojan. Metallista valmistetut miekkailuhanskat eivät ole sallittuja useissa kansainvälisissä kisoissa.


title: Historiallinen miekkailu

text: Jotkut harrastajat käyttävät harjoittelussa historiallisen mallin mukaan tehtyjä haarniskoja, mutta monissa ulkomaisissa kilpailuissa ne ovat kiellettyjä turvallisuussyistä haarniskan sisältäessä teräviä osia jotka voivat vahingoittaa vastustajaa. Puumiekkoja ei tavallisesti käytetä otteluissa niiden jäykkyyden takia, joka tekee pistämisestä vaarallista. Myös synteettisiä aseitä käytetään laajasti niiden turvallisuuden ja matalan aloituskynnyksen takia, joskin jotkut mieltävät ne kuitenkin epähistoriallisiksi.


title: Historiallinen miekkailu

text: Suomesta löytyy useita maailmalla hyvin tunnettuja miekkailunopettajia, esimerkiksi miekkailuseura EHMS:n ohjaaja Ilkka Hartikainen, joka on yksi maailman tunnetuimmista bolognalaisen miekkailun opettajista, italialaisen pitkän miekan opettaja Guy Windsor sekä saksalaisen miekkailun opettaja Matias Parmala. Viimeksi mainittu on myös niittänyt myös kilpailumenestystä pitkämiekkakilpailuissa Euroopassa sekä yhdysvalloissa.


title: Historiallinen miekkailu

text: Historialliseen kamppailuperinteeseen on aina kuulunut erilaiset kilpailu- ja näytösottelut. Erityisesti bolognalaisissa ja saksalaissa lähteissä on paljon mainintoja kilpailuista, sekä kokonaisia sääntökokoelmia. Modernit varusteet ovat mahdollistaneet elävän kilpailutoiminnan historiallisissa lajeissa ilman pelkoa vakavista loukkaantumisista. Kilpailutoiminta on suosittua, vaikka suunnalle löytyykin vastustajia. Ylivoimaisesti suosituin kilpailuase on pitkämiekka.


title: Historiallinen miekkailu

text: Kilpailut käydään yleensä kolmella tai neljällä linjatuomarilla, jotka näyttävät osumat ne nähdessään, sekä yhdellä erotuomarilla, joka vastaa kehän tai maton turvallisuudesta ja keskeyttää ottelun osuman tullessa. Pistesysteemi voi olla joko painotettu (esimerkiksi päästä saa enemmän pisteitä kuin muusta vartalosta) tai jokainen osuma on samanarvoinen. Yleisin ottelun pituus on kahdesta viiteen minuuttiin, ja eriä voi olla useita.


title: Historiallinen miekkailu

text: Suurimmat kilpailut ovat Ruotsissa järjestettävä Swordfish-tapahtuma, joka nauttii lajin piirissä ehdotonta ensimmäistä sijaa arvostetuimpana kilpailuna, sekä Yhdysvalloissa järjestettävä Longpoint-tapahtuman yhdeydessä järjestettävät kilpailut. Italiassa kilpaillaan laajasti bolognalaisessa miekkailussa, ja Ranskassa ja Espanjassa suosittuja ovat Rapiirikilpailut. Suomessa on järjestetty kaksi isoa kansainvälistä historiallisen miekkailun kilpailua, bolognalaisen yhdenkäden miekan kilpailu Helsinki Bolognese Open 2013 sekä pitkämiekkakilpailu Helsinki Longsword Open 2014. Helsinki Longsword Open oli myös osa ensimmäista Pohjoismaista historiallisen miekkailun liigaa, Nordic Historical Fencing Leagueta. Molemmat kilpailut järjestänyt EHMS on tällä hetkellä suomalaisista seuroista kansainvälisesti menestynein kilpailutoiminnassa.


title: Keith Ward

text: Keith Ward (s. 22. elokuuta 1938) on brittiläinen filosofi ja teologi, joka on erikoistunut uskonnonfilosofiaan ja metafysiikkaan. Ward toimi vuosina 2004–2008 Gresham Collegen teologian professorina Lontoossa. Hän on British Academyn jäsen ja hänellä on Englannin kirkon pappisvihkimys.


title: Wake the Sleeper

text: Wake the Sleeper on Uriah Heepin 21. studioalbumi. Se äänitettiin kesällä 2007 ja julkaistiin virallisesti 2. kesäkuuta 2008. Levy oli yhtyeen ensimmäinen studioalbumi lähes kymmeneen vuoteen, ja ensimmäinen, jolla soittaa rumpali Russell Gilbrook. Gilbrook korvasi Lee Kerslaken, joka soitti rumpuja seitsemällä edeltäneellä studioalbumilla sekä jokaisella studioalbumilla vuosina 1972–1978. Kerslake oli eronnut yhtyeestä tammikuussa 2007 vedoten terveysongelmiin.


title: Wake the Sleeper

text: Albumi sai yleisesti hyvää palautetta kriitikoilta. Yhdysvalloissa se julkaistiin vasta 26. elokuuta.


title: Wake the Sleeper

text:
A-puoli
B-puoli


title: Ernie Ashworth

text: Ernest Bert ”Ernie” Ashworth (15. joulukuuta 1928 – 2. maaliskuuta 2009) oli yhdysvaltalainen countrymusiikin laulaja ja lauluntekijä.


title: Ernie Ashworth

text: Ashworth syntyi Huntsvillessä, Alabamassa, ja aloitti uransa paikallisella radioasemalla. Hän muutti vuonna 1949 Nashvilleen, ja hänen laulujaan levyttivät vuosina 1949–1955 muiden muassa Jimmy Dickens, Carl Smith, Johnny Horton ja Paul Anka.


title: Ernie Ashworth

text: Ashworth palasi Huntsvilleen 1957 ja sai levytyssopimuksen itsenäisenä artistina Deccalta. Hän nousi listoille singleillään "Each Moment (Spent With You)", "You Can't Pick a Rose in December" ja "Forever Gone".


title: Ernie Ashworth

text: Ashworth siirtyi vuonna 1962 Hickory Recordsin riveihin ja sai huomattavat hitit "Everybody But Me" ja "I Take the Chance". Kolmas julkaisu Hickorylle – "Talk Back Trembling Lips" – teki hänen nimestään kuolemattoman. Single oli listaykkönen ja pysyi listoilla 42 viikon ajan. Myöhempiin listamenestyksiin lukeutuvat "The DJ Cried", "At Ease Heart" ja "I Love to Dance With Annie". Ashworth oli ollut Grand Ole Opryn vakituinen esiintyjä 1960-luvulta.


title: Ernie Ashworth

text: Ashworth esiintyi vuonna 1965 elokuvassa The Farmer’s Other Daughter.


title: Ernie Ashworth

text: Ashworthista tuli vuonna 1989 radioaseman omistaja. Hänelle myönnettiin vuonna 1992 paikka Alabama Music Hall of Famessa. Hän saavutti menestystä pitkälti yli 70 vuoden ikään saakka.


title: Mahavira

text:
Mahaviran (540 eaa – 468 eaa?) opetuksiin perustuu intialainen uskonto jainalaisuus.
Mahavira oli todennäköisesti Siddhartha Gautaman vanhempi aikalainen, joka asui Ganga-virran alajuoksulla, tämänhetkisen Biharin alueella. Mahaviran kerrotaan saavuttaneen täydellisen valaistumisen ja tulleen siten jainaksi ("se joka selviytyy"). Mahavira kuoli Pavassa Biharissa täydellisen ravinnosta pidättäytymisen seurauksena. Jainalaiset itse eivät pidä Mahaviraa kuitenkaan uskontonsa perustajana, vaan 24. trithankarana eli "suurena opettajana".


title: Mahavira

text: Mahaviran elinajasta ei ole varmaa tietoa. Jainalainen perinne pitää kiinni vuosista 599–527 eaa., mutta historiantutkijoiden mielestä todellinen elinaika on ollut 50–100 vuotta myöhemmin. Vardhamana Mahavira syntyi sotilassäätyyn jossain Gangesin laakson kuningaskunnista. Nimi Mahavira on lisänimi, joka tarkoittaa suurta sankaria. Hänet kasvatettiin paikallishallitsijaksi, mutta noin 30-vuotiaana hän jätti tehtävänsä ja perheensä ryhtyen askeetiksi. Mahavira teki meditaatio- ja itsekidutusharjoituksia ja hankki elantonsa kerjuulla. Varanasissa hän tapasi jainalaisuuden varhaismuodon kehittäjän, Parsvan, seuraajia ja otti heiltä paljon vaikutteita. Tietyt lähteet väittävät Mahaviran vanhempien kannattaneen Parsvan oppeja.


title: Mahavira

text: Kolmantenatoista askeettivuotenaan Mahavira saavutti valaistumisen ja sai kunnianimen jina tai jaina (). Tämän jälkeen hän kierteli 30 vuotta opettamassa Gangesin varren kuningaskunnissa, ja kävi varmuudella ainakin Kashissa, Kosalassa ja Magadhassa. Hän kuoli yli 70-vuotiaana paastoamalla itsensä hengiltä. Tämä paasto on säilynyt äärimmäisenä esikuvana jainalaisille.


title: Palast Hohenems

text: Palast Hohenems on renessanssilinna Hohenemsin pikkukaupungissa Vorarlbergin osavaltiossa, Itävallassa. Se on toiminut Hohenemsin kreivien residenssilinnana. Nykyisin se on Hohenemsin kreivien jälkeläisten, Waldburg-Zeil-Hohenemsin suvun omistuksessa.


title: Palast Hohenems

text: Linnan rakennutti Hohenemsin kreivi, kardinaali Markus Sittikus III ja sen suunnitteli italialainen arkkitehti Martino Longhi. Rakennustyöt alkoivat vuonna 1562 ja päättyivät vuonna 1567. Myöhemmin, vuosina 1603–1610, linnaa laajensi valtakunnankreivi Kaspar von Hohenems.


title: TM-XML

text: Trade Mark Extensible Markup Language on avoin XML-standardimuoto, jota käytetään tavaramerkkihallinnossa sekä tavaramerkkejä koskevan tiedon vaihtamisessa teollisoikeuksia käsittelevien virastojen sekä niiden kumppaneiden tai käyttäjien välillä.


title: TM-XML

text: Alkuperäisenä tavoitteena oli XML-standardin määrittäminen tavaramerkkejä koskevan tiedon välittämiseen. Määrittelytyön aikana ja WIPO Standard ST.66:n laatimisen jälkeen mukaan on otettu vielä seuraavat tavoitteet:Sisämarkkinoiden harmonisointiviraston perustama työryhmä määritteli kesäkuussa 2003 TM-XML:


title: TM-XML

text: Kommentteja varten julkaistiin kahdeksan luonnosversiota (versiot 0.1 - 0.7 sekä 1.0 luonnos) ennen kuin versio 1.0 lopullinen julkaistiin 26. toukokuuta 2006 viraston verkkosivuilla TM-XML.org.


title: TM-XML

text: TM-XML lopullista versiota 1.0 on ehdotettu perustaksi WIPO-standardi ST.66:lle, jonka tietotekninen pysyvä komitea ja standardi- ja dokumentointiryhmä (SCIT/SDWG) hyväksyivät 8. kokouksessaan 19. – 22. maaliskuuta 2007 Genevessä.


title: Korumonninen

text: Korumonninen "(Corydoras elegans") on useimpien muiden monnisten tapaan pieni, n. 6 cm pitkä parvissa viihtyvä pohjakala. Tämä laji tosin ui jossain määrin myös pohjan yläpuolella.


title: Korumonninen

text: Korumonnisen väritys vaihtelee sukupuolittain. Koiraalla on pienten pilkkujen muodostama verkkokuviointi ja naaraalla on kyljessään tumma juova. Naaras on koirasta pulskempi ja koiraan selkäevä on korkeampi. Eri yksilöillä voi olla värityksellisiä eroja myös saman sukupuolen kesken.


title: Korumonninen

text: Luonnossa korumonniset syövät pohjalla eläviä selkärangattomia, mutta akvaariossa niille kelpaa lähes kaikki pohjakaloille tarkoitettu ruoka.


title: Korumonninen

text: Veden pH-arvon pitäisi olla 6,0–7,5, pehmeähköä ja lämpötilaltaan 22–26-asteista. Pohjamateriaali saisi mieluiten olla hiekkaa monnisille ominaisen kaiveluhalun takia. Akvaarion minimikoko on 60 litraa pienelle parvelle.


title: Ulla Renko

text: Ulla Hakola-Renko on Sibelius-Akatemiasta valmistunut musiikin opettaja, laulupedagogi ja diplomilaulaja, joka on toiminut laulun lehtorina Lahden ammattikorkeakoulun musiikin laitoksen musiikkiteatterilinjalla. Nykyään hän opettaa Tiirismaan lukiossa.


title: Ulla Renko

text: Pitkän ammattilaulajan ja musiikkipedagogin uran lisäksi hänen työuransa sisältää useiden musikaalien lauluvalmennusta sekä piirrettyjen elokuvien dubbausta ja ohjausta. Hän on esiintynyt ääninäyttelijänä, laulajana, ohjaajana ja kääntäjänä vuodesta 1993 lähtien useissa animaatioelokuvissa (mm. Aladdin, Leijonakuningas, Mulan, Bambi, Maija Poppanen, Tarzan) ja tv-sarjoissa. Hän vastaa myös Disney On Ice – kiertueen suomenkielisistä versioista.


title: Ulla Renko

text: Hakola-Renko on toiminut mm. jazz-yhtyeiden ja big bandien solistina, pitänyt teatterilauluiltoja ja konsertoinut lied-laulajana Suomessa ja ulkomailla (Saksa, Belgia, Ranska). Kuorolaulajan ammatista hänellä on kokemusta mm. Suomen Kansallisoopperan kuorosta.


title: Ulla Renko

text: Hakola-Renko on perustanut ja johtanut useita lapsi-, nuoriso- ja aikuisten kuoroja. Tällä hetkellä hänen ohjauksessaan on 66-henkinen naiskuoro Virtapiiri, jonka esityksissä on mukana myös tanssia ja teatteria.


title: Elatusapu

text: Elatusapu on maksu, jota perheestä lähtenyt henkilö on velvollinen maksamaan lapselle tai puolisolle tapauksesta riippuen. Velvoite voi perustua vahvistettuun sopimukseen tai tuomioistuimen tuomioon. Näin elatusvelvollisuus tulee täytetyksi.


title: Elatusapu

text: Lapsen elatusavulla vanhempi täyttää lapsensa lakisääteisen elatusvelvollisuuden tai osan siitä. Lapselle voidaan vahvistaa suoritettavaksi elatusapua, jos vanhempi ei muulla tavoin huolehdi lapsen elatuksesta tai jos lapsi ei pysyvästi asu kyseisen vanhemman luona. Elatusavun määrä ja sen suorittamistapa määritetään vanhempien tekemällä ja lastenvalvojan vahvistamalla sopimuksella tai tuomioistuimen tuomiolla.


title: Elatusapu

text: Vanhempien tulee vastata lapsen elatuksesta kykynsä mukaan. Vanhempien elatuskykyä arvioitaessa otetaan huomioon heidän ikänsä, työkykynsä ja mahdollisuutensa osallistua ansiotyöhön, käytettävissä olevien varojen määrä sekä heidän lakiin perustuva muu elatusvastuunsa. Huomioon otetaan myös lapsen kyky ja mahdollisuudet itse vastata elatuksestaan sekä seikat, joiden johdosta vanhemmille ei aiheudu lapsen elatuksesta kustannuksia tai ne ovat vähäiset.


title: Elatusapu

text: Elatusapua on suoritettava kuukausittain etukäteen, jollei toisin ole sovittu tai määrätty. Elatusapu voidaan vahvistaa suoritettavaksi eri määräisenä eri ajanjaksoilta. Velvollisuus suorittaa elatusapua päättyy, kun lapsi täyttää kahdeksantoista vuotta, jollei toisin ole sovittu tai määrätty.


title: Elatusapu

text: Elatusapu voidaan vahvistaa suoritettavaksi kertamaksuna, mikäli tämä on tarpeen lapsen elatuksen turvaamiseksi vastaisuudessa ja sitä on elatusavun suorittajan maksukykyyn nähden pidettävä kohtuullisena. Elatusavun suuruuden määrittämiseksi oikeusministeriön työryhmä on laatinut ohjeen.


title: Elatusapu

text: Jos toinen vanhemmista ei maksa elatusapua, on lapsella oikeus saada elatustukea, jonka maksaa Kansaneläkelaitos. Elatustukena maksettu määrä peritään mahdollisuuksien mukaan elatusvelvollisuutensa laiminlyöneeltä vanhemmalta. Täysimääräinen elatustuki on tällä hetkellä 142,86 e/kk. (1.1.2011).


title: Elatusapu

text: Avioeroon tuomittaessa tuomioistuin voi velvoittaa puolison suorittamaan elatusapua toiselle puolisolle sen mukaan kuin hänen kykyynsä ja muihin seikkoihin nähden harkitaan kohtuulliseksi, jos toisen puolison katsotaan tarvitsevan elatusapua. Näin tapahtuu nykyisin kuitenkin hyvin harvoin.


title: Elatusapu

text: Elatusapu voidaan tällöin vahvistaa suoritettavaksi joko toistaiseksi tai siten, että elatusavun suorittaminen lakkaa päätöksessä asetetun määräajan kuluttua. Elatusapu voidaan kuitenkin vahvistaa suoritettavaksi kertakaikkisena, jos elatusvelvollisen varallisuusolot ja muut seikat antavat siihen aihetta. Määräajoin maksettavaksi vahvistetun elatusavun suorittamisvelvollisuus raukeaa, jos elatusapuun oikeutettu menee uuteen avioliittoon.


title: Elatusapu

text: Korkein oikeus on antanut tammikuussa 2010 ennakkopäätöksen KKO 2010:3, jossa kysymys oli ulkomaalaissyntyisen, heikon suomen kielen taidon omaavan ja ammattikoulutusta vailla olevan puolison oikeudesta elatusapuun noin kymmenen vuotta kestäneen avioliiton päättymisen jälkeen. Korkein oikeus katsoi äänestyksen jälkeen, että tapauksessa oli edellytykset määrätä aviomies maksamaan elatusapua entiselle vaimolleen kolmen vuoden ajan avioeron jälkeen.


title: Elatusapu

text: New Yorkissa tehtiin 1956 yleissopimus elatusavun perimisestä ulkomailla. Sen nojalla toisen maan tuomioistuimen päätös voidaan panna täytäntöön edunsaajan kotivaltiossa. Valtiot ovat laatineet kahdenvälisiä elatusapujen perintää koskevia sopimuksia. Ellei asianosaisen kotimaa ole tunnustanut yleissopimuksia eikä valtiosopimuksia, pitää tämän kotimaan tunnustaa erikseen elatusapupäätös, jotta se saa lainvoiman.


title: Leidenin pullo

text: Leidenin pullo (tai "Leydenin pullo") on vanhin kondensaattorin muoto, joka on nimetty Leidenin kaupungin mukaan. Leidenin pullossa on kaksi metallilevyä asetettuna eroon toisistaan lasiastian (esimerkiksi pullon) sisä- ja ulkopinnalle. Lasi toimii eristeenä. Leidenin pulloilla on suuri jännitteenkestokyky, ja ne ovat siten etenkin korkeajännitteille tarkoitettuja kondensaattoreita. Ensimmäisenä kondensaattorina Leidenin pullo mahdollisti energian varastoinnin sähkön muodossa, ja merkitsi varsinaista alkua sähkön tutkimukselle 1700-luvun puolivälissä.


title: Leidenin pullo

text: Leidenin pullon periaatteen löysivät toisistaan riippumatta kaksi tutkijaa, 1745 Ewald Jürgen Georg von Kleist, joka työskenteli Pommerin Camminissa, sekä 1745 tai 1746 Leidenissä fyysikko Pieter van Musschenbroek, kun he kumpikin omilla tahoillaan saivat aikaan laboratoriokokeissa vastaavilla lasien ja metalliosien asetteluilla sähköiskuja.


title: Leidenin pullo

text: Erinäisissä dokumenteissa mainitaan myös Andreas Cunaeus Musschenbroekin ystävänä ja kanssalöytäjänä, joissakin toisissa Cunaeus esitetään varsinaiseksi löytäjäksi Musschenbroekin nimen ollessa kanssalöytäjän paikalla.


title: Leidenin pullo

text: Syntyhistoriastaan johtuen Leidenin pulloon voidaan viitata myös nimellä "Kleistin pullo" tai puolueettomasti "kondensaatiopullo". Suomessa on joskus käytetty myös epätarkkaa nimitystä "Leidenin ruukku", ja nimen Leiden tilalla kaupungin vanhempaa nimitystä Leyden.


title: Leidenin pullo

text: Kokeissaan Kleist oli laittanut naulan alkoholilla täytettyyn pulloon ja liittänyt sen alkeelliseen sähköistäjäkoneeseen. Ottaessaan naulaa myöhemmin pois sai hän voimakkaan iskun. Alankomaalainen Musschenbroek teki samantapaisen kokeen yhtäläisin tuloksin. Lukuisat oppineet uusivat näitä kokeita ja muuttelivat osien asetteluja. Johann Heinrich Winckler asetti johtimen kulkemaan keskeltä pullon sisäpintaan, ympäröi sen metallivaipalla ja kokeili kaikenlaisilla nesteillä kuten vedellä, sulalla voilla ja viinillä. Lopullisen muodon Leidenin pullolle antoivat 1748 lontoolaiset lääkärit William Watson ja John Bevis. He luopuivat nesteistä ja päällystivät pullon sisältä ja ulkoa metallisella foliolla. Danzigilainen fyysikko Daniel Gralath kytki ensimmäisenä useita Leidenin pulloja rinnkkain ja sai näin korotettua tehoa.


title: Leidenin pullo

text: Leidenin pullon voi valmistaa itsekin, täyttämällä lasi- tai muovipullon vedellä tai mieluiten suolavedellä ja päällystämällä ulkopinnan alumiinifoliolla. Veden suhteellisen hyvän sähkönjohtavuuden ansiosta riittää yhteyteen metallilangan ripustaminen pulloon. Ylhäältä esiinpistävä langanpää tulisi taivuttaa suurelle silmukalle, jotta purkaukset pysyisivät heikompina. PET-muovipulloilla on 60 000 voltin läpilyöntikestokyky. Riittävän purkaustien säilyttämiseksi voidaan se täyttää vain noin 3/4 korkeuteensa. Myös öljykerroksen lisääminen veden pinnalle sopii tähän tarkoitukseen. Tämänkaltaisissa kokeissa on mitä suurin varovaisuus tarpeen: myös heikkojen korkeajännitelähteiden (kuten nauhageneraattori) kanssa käytettynä voidaan tällä tavoin varastoida huomattavia energioita, jotka saattavat olla hengenvaarallisia.


title: Leidenin pullo

text: Leidenin pullo oli ensimmäisenä kondensaattorina myös ensimmäinen sähkön varastointiin tarkoitettu laite. 1740-luvulla ei sähkön tuottaminen ainakaan pienessä määrässä ollut enää ongelma, sen sijaan varastointi oli. Sitä pystyttiin kyllä jonkin verran varastoimaan sähköä johtaviin esineisiin, käytännössä raskaisiin rautaputkiin, mutta häviöt olivat suuret ja esineiden käsittely vaikeaa. Pieni ja kätevä Leidenin pullo ratkaisi tämän ongelman, ja niitä saattoi kytkeä rinnakkainkin. Tosin hyötysovelluksia sähkölle saatiin odottaa vielä vuosikymmeniä.


title: Leidenin pullo

text: Tuohon aikaan suosituissa sähkön ja sen vaikutusten julkisissa esityksissä havainnollistettiin myös Leidenin pullon (nimellä "Kleistin sysäys", saks. "Kleistsche Stoß") vaikutuksia, jossa ihmisketjulle annettiin siitä isku, jonka seurauksena koehenkilöt kaatuivat nykivinä. Georg Christoph Lichtenberg kirjoitti aiheesta fysiikan oppikirjassa, että "Pariisissa luultiin joitakin vuosia todetuksi sysäyksen tekevän 'frigidiksi ja impotentiksi'", mutta että "Artois'n kreivi tämän kuultuaan kutsui oopperan kastraatit ja havainto todettiin vääräksi", ja vielä että "näin ollen sähköistyskone on saanut kunnian tulla aikanaan hyödylliseksi apuvälineeksi konsistorien ja avioliitto-oikeuksien kokoussaleissa".


title: Leidenin pullo

text: Aluksi Leidenin pulloa käytettiinkin enimmäkseen kansalle järjestetyissä näytöksissä, mutta sittemmin ymmärryksen sähkön luonteesta kasvaessa myös virranlähteenä kehittyneemmille kokeille: Benjamin Franklin yhdisti sen metallilangalla leijaan, jonka antoi nousta taivaalle. Hänen onnistui tällä vaarallisella kokeella siirtää ukkospilvistä varaus Leidenin pulloon todistaen täten, että ukkonen on sähköilmiö. Jo Franklin käytti käsitettä "sähkön kondensaattori".


title: Leidenin pullo

text: Kondensaattoreissa Leidenin pulloa seurasi parannettu levykondensaattori, jonka Alessandro Volta valmisti 1783, aiemmin kehittämänsä elektroforin pohjalta. Volta selitti myös syyn eläinsähköön, jonka Luigi Galvani oli aiemmin löytänyt ja verrannut sitä Leidenin pullon purkauksiin.


title: Leidenin pullo

text: Michael Faraday pani merkille, ettei varatun johtokykyisen kappaleen ja Leidenin pullon välillä ole periaatteellista eroa: jos metallikappaletta pidetään eristettynä ilmassa ja esimerkiksi positiivisesti varattuna, tästä muodostuu ympäristöön, vaikkapa huoneen seinille, varaussähköstä negatiivinen varaus. Seinät muodostavat tässä siis jossain määrin vastaavuuden pullon ulko-osille, välissä oleva ilma taas paksun eristävän kerroksen. Leidenin pullo eroaa vain yksittäisestä johtimesta saatavalla suurella sähköisellä kapasitanssillaan.


title: Leidenin pullo

text: Valtavan suuri kapasitanssi kehittyy esimerkiksi kuparisissa merikaapeleissa. Huomattiin, että kesti jonkin aikaa, ennen kuin saatiin sysäys (virtasignaali) toiseen päähän, koska ensin pitkän kaapelin piti tulla varatuksi. Lennättimen nopeus kärsi tästä huomattavasti. Myöhemmin opittiin sovittamaan signaalin lähdeimpedanssi kaapelin aaltoimpedanssiin (kaapelin ominaisimpedanssi).


title: Leidenin pullo

text: Leidenin pulloa vastaava rakenne on myös kuvaputkissa: näissä lasikolvi on pinnoitettu sisältä ja ulkoa sähköäjohtavasti, minkä tähden se muodostaa kondensaattorin, joka puskuroi putken anodijännitettä (20–30 kV). Se voi olla varattu vielä kauan laitteen virrankatkaisun jälkeen, mikä muodostaa vaaran korjaustöissä.


title: Leidenin pullo

text: Korkeajännitekondensaattorit esiintyvät usein myös keraamisten, molemmin puolin metalloitujen "astioiden" muodossa.


title: Kids Return

text: Kids Return (キッズ・リターン "Kizzu Ritān") on vuonna 1996 valmistunut japanilainen draamaelokuva, jonka on ohjannut, käsikirjoittanut ja editoinut Takeshi Kitano. Se oli ilmestymisaikanaan Kitanon menestynein elokuva. Elokuva kertoo kahdesta koulusta ulos potkitusta nuorukaisesta, jotka yrittävät löytää elämälleen tarkoituksen. Toinen ryhtyy yakuzan jäseneksi ja toinen nyrkkeilijäksi.


title: Esterházyn linna

text: Esterházyn linna () on linna Burgenlandin osavaltion pääkaupungissa Eisenstadtissa, Itävallassa. Se on nykyisin Esterházyn suvun omistuksessa. Linna tunnetaan muun muassa sen Haydnsaal-salista, joka on nimetty linnassa työskennelleen itävaltalaisen säveltäjän Joseph Haydnin mukaan.


title: Esterházyn linna

text:
Nykyisen linnan paikalla on sijainnut linna jo 1200-luvulta lähtien. Tuolloinen linna oli Gutkeledin suvun omistuksessa, kunnes se siirtyi Kanizsain suvun hallintaan vuonna 1364. Kanizsait teettivät linnassa suuria uudistustöitä. Unkarin kuninkaan Ludvig I:n luvalla suku rakennutti koko Eisenstadtin kaupungin ympärille muurin, jonka keskeinen osa linna oli.
Vuonna 1445 linna siirtyi koko kaupungin ohella Habsburgin suvun hallintaan. Vuonna 1622 siitä tuli Esterházy-suvun, jonka mukaan se on myös nimetty, omaisuutta. 1600-luvulla, linnan siirryttyä Esterházyjen hallintaan, linna sai barokin tyylisuuntaa edustavan ulkonäön. Linnan muutostyöt kestivät kymmenisen vuotta. 1700-luvulla puolestaan pääasiassa vain linnan interiööriä muutettiin, muun muassa pääportaikot vaihdettiin uusiin.


title: Esterházyn linna

text: Ruhtinas Nikolaus II Esterházyn aikana linnalle luotiin klassistinen ilme ranskalaisten arkkitehtien piirustusten pohjalta. Taloudellisten ongelmien vuoksi linnaa ei kuitenkaan uudistettu niin runsaasti kuin alun perin suunniteltiin. 1800-luvun lopulla linnaa uudistettiin jälleen, mutta linnan ulkonäkö ei juurikaan muuttunut tuolloisesta.


title: Esterházyn linna

text: Toisen maailmansodan jälkeen Itävallan miehityksen aikana linnassa kokoontui kymmenen vuoden ajan Burgenlandin osavaltiohallitus ja oikeus. Vuonna 1969 osavaltiohallitus vuokrasi suuria osia linnasta käyttöönsä.


title: Susanna Leinonen

text: Susanna Tuulikki Leinonen (s. 7. helmikuuta 1972, Tampere) on suomalainen tanssija ja koreografi.


title: Susanna Leinonen

text: Leinonen valmistui Turun konservatorion tanssilinjalta vuonna 1996 ja Teatterikorkeakoulun tanssitaiteen laitokselta tanssitaiteen maisteriksi vuonna 2000. Hänen esikoiskoreografiansa "Ei kukaan, vain ystäväsi" (2000) sai innostuneen vastaanoton kansainvälisen Bagnolet-koreografiakilpailun Suomen katselmuksessa. Sittemmin teos on esitetty useilla kansainvälisillä festivaaleilla Englannissa, Irlannissa, Ranskassa, Portugalissa, Tanskassa ja Japanissa.


title: Susanna Leinonen

text: Leinonen oli jo opiskeluaikanaan 1994–1995 kiinnitettynä Viron kansallisbalettiin, jossa hän esiintyi muun muassa balettiteoksissa "Don Quijote", "Pähkinänsärkijä", "Giselle" ja "Joutsenlampi". Viime vuosina hän on työskennellyt oman ryhmänsä kanssa ja pyörittänyt Susanna Leinonen Companya, toiminut freelance-taiteilijana ja työskennellyt huomattavan kansainvälisesti. Leinonen esiintyy useimmissa omissa tanssiteoksissaan itsekin tanssijana. Hänen tanssinsa edustaa liikkeen virtaavuuteen perustuvaa modernia nykytanssia, joka kuitenkin hyödyntää liikesanastossaan myös klassista balettia. Teoksille on muodostunut tyypilliseksi surrealistinen ja aistikas, osittain myös utuinen ja hyvin tiivis tunnelma.


title: Susanna Leinonen

text: Oman ryhmänsä lisäksi Leinonen on työskennellyt koreografina myös suurille baletti- ja nykytanssitaloille, kuten Suomen Kansallisbaletille, Ruotsin Kuninkaalliselle Baletille, sekä Dansk Danseteaterille. Susanna Leinosen teoksia on esitetty 25 maassa.


title: The Grey Album

text: The Grey Album on vuonna 2004 julkaistu Danger Mouse -taiteilijanimellä musiikkia tekevän Brian Joseph Burtonin albumi, jossa yhdistellään luvattomasti räppäri Jay-Z:n a cappella -muodossa olleen "The Black Albumin" sanoituksia "The White Album" nimellä tunnetun"The Beatles" –albumin taustoihin. Suuren yleisön tietoisuuteen The Grey Album pääsi EMIn yritettyä estää albumin levityksen.


title: The Grey Album

text: Danger Mouse julkaisi The Grey Albumista pienen erän ja oli aikeissa tehdä rajoitetun 3000 kappaleen painoksen, kun "The Beatles" -albumin tekijänoikeudet omistanut EMI hermostui ja vaati Danger Mousea sekä jälleenmyyjiä keskeyttämään albumin levityksen. Syy EMI:n voimalliseen lähtöön albumin perään oli heidän oikeuksiensa rikkomisen lisäksi myös albumin saama suosio.


title: The Grey Album

text: Rajallisesta saatavuudesta huolimatta albumi tuli hyvin suosituksi ja levisi laajasti internetissä. Tätä kautta se sai huomiota myös kriitikoilta ja perinteisestä mediasta; 9. helmikuuta 2004 The New Yorker kirjoitti albumista hyvin positiivisen jutun, Entertainment Weekly nimesi sen "Best of 2004" -musiikkikategoriassaan sekä The Village Voicen vuosittainen Pazz and Jop -kriitikkoäänestys listasi albumin sijalle 10 vuoden paras albumi -listallaan.


title: The Grey Album

text: Toisaalla vastalauseena EMI:n toiminnalle pidettiin myös elektroninen kansalaistottelemattomuustapahtuma, "The Grey Tuesday", jossa vapaaehtoiset tarjosivat omilla internetsivuillaan 24 tunnin ajan The Grey Albumia ladattavaksi. Tapahtuman järjestäjien näkemyksen mukaan sämpläyksen pitäisi sisältyä Yhdysvaltojen Fair Use -käytäntöön, ja lisäksi jokaisella pitäisi olla mahdollisuus hankkia oikeudet kappaleiden käyttöön.


title: The Grey Album

text: The Grey Tuesday –tapahtumaan osallistui satoja sivustoja, joista noin 170 tarjosi albumia ladattavaksi. Tuona päivänä ladattiin yhteensä n. 100 000 kopiota albumista ja EMI lähetti tapahtumaan osallistuneille tahoille Cease and desist – kirjeitä, mutta pidättäytyi oikeustoimista.


title: The Grey Album

text: Ramon & Pedro ohjasi The Grey Albumin "Encore"-singlelle musiikkivideon. Video on kokonaisuudessaan mustavalkoinen ja siihen on yhdistetty pätkiä The Beatles -elokuva A Hard Day’s Night'sta, Jay-Z:n live-esiintymisestä sekä tietokoneella luotuja osia, joissa Ringo Starr skrätsää ja John Lennon breikkaa. Video ei ole saatavilla kaupallisesti, mutta se on laajalti levinnyt internetissä. Videon mahdollisten tekijänoikeusongelmien takia sen alussa on ilmoitus musiikkivideon olevan tarkoitettu ainoastaan epäkaupalliseen ja kokeelliseen käyttöön.


title: Ariel Dorfman

text: Ariel Dorfman (s. 6. toukokuuta 1942 Buenos Aires, Argentiina) on chileläinen kirjailija.


title: Ariel Dorfman

text: Roman Polański on ohjannut hänen tunnetuimmasta näytelmästään "La muerte y la doncellasta" elokuvan "Yö ei tunne armoa" (1994).


title: Ariel Dorfman

text: Dorfman syntyi juutalaiseen perheeseen, joka muutti ensin Yhdysvaltoihin ja vuonna 1954 Chileen. Hän opiskeli Chilen yliopistossa, jonka professoriksi itse myöhemmin nousi Hän sai Chilen kansalaisuuden 1967.


title: Ariel Dorfman

text: Dorfmaninkin tukema Salvador Allenden hallitus Chilessä kaadettiin vuonna 1973. Augusto Pinochetin noustua valtaan Dorfman joutui maanpakoon. Hän on opettanut vuodesta 1985 Duken yliopistossa Yhdysvalloissa ja asuu nykyisin sekä Yhdysvaloissa että Chilessä.


title: Ariel Dorfman

text: Dorfman on kirjoittanut runsaasti myös muuta kuin näytelmiä. Teoksista tunnetuimpiin kuuluu poleeminen "Kuinka Aku Ankkaa luetaan: imperialistinen ideologia Disneyn sarjakuvissa" (alkuteos "Para leer al pato Donald", 1971).


title: Ariel Dorfman

text: Dorfman on naimisissa kroatialaisen Angelica Malinarichin kanssa, ja hänellä on pojat Joaquin ja Rodrigo.


title: Joustopiikkiäes

text: Joustopiikkiäes eli S-piikkiäes on traktorivetoinen maanmuokkauskone, jota käytetään maataloudessa maan äestykseen. Se on tarkoitettu pellon pintakerroksen tasaamiseen ja kuohkeuttamiseen. Sen tarkoitus on luoda hyvät edellytyksen kylvösiemenen itämiselle. Muokkaussyvyys on useimmiten säädettävissä ja tavoitteena on muokata maata kylvösyvyyteen asti. Äkeet vaativat traktorilta paljon tehoa, noin 15-20 hevosvoimaa työleveyden metriä kohden. Tämäntyyppisiä äkeitä on ollut kaupan jo viitisenkymmentä vuotta.


title: Joustopiikkiäes

text: Nykyiset joustopiikkiäkeet ovat yleensä 5-10 metriä leveitä ja hinattavia. Aiemmin pienemmät äkeet olivat myös nostolaitekiinnitteisiä, jolloin ei tarvittu erillisiä pyöriä. Nykyiset suuret äkeet on kuitenkin painonsa takia pakko tehdä hinattaviksi. Äkeissä on yleensä kolme osaa; keskilohko ja kaksi sivulohkoa keskilohkon kummallakin puolella. Keskilohko on kiinnitetty traktoriin ja sivulohkot on saranoitu siihen kiinni. Kuljetuksen ajaksi sivulohkot on mahdollista nostaa ylös, jolloin äes on riittävän kapea maantiekuljetukseen.


title: Joustopiikkiäes

text: Äkeen piikit on kiinnitetty lohkoihin. Yleensä äes on normaalin käytön aikana pyöriensä kannatuksella, ja pyörien korkeutta säätämällä voidaan säätää muokkaussyvyyttä. Äkeessä on yleensä piikkien lisäksi myös muita osia, kuten varpajyrät, etulata tai jälkihara.


title: René Angélil

text: René Angélil (16. tammikuuta 1942 Montréal, Kanada – 14. tammikuuta 2016 Las Vegas, Nevada, Yhdysvallat) oli syyrialaistaustainen kanadalainen muusikko ja manageri. Hän oli poplaulaja, joka sittemmin tuli tunnetuksi Céline Dionin managerina ja aviomiehenä.


title: René Angélil

text: Angélil aloitti 1960-luvulla Québecissä uran popartistina. Alueellisesti menestyneen yhtyeensä hajottua hän työskenteli managerina René Simardille ja Ginette Renolle. Hän kuuli vuonna 1981 Céline Dionin demonauhan ja ryhtyi tämän manageriksi. Hän voitti vuosina 1987 ja 1988 parhaan managerin Félix-palkinnon.


title: René Angélil

text: René Angélil ja Céline Dion menivät naimisiin 17. joulukuuta 1994. Heille syntyi kolme lasta: poika vuonna 2001 ja kaksospojat vuonna 2010. Angélililla oli lisäksi kolme lasta kahdesta aiemmasta avioliitostaan.


title: René Angélil

text: Angélil tunnettiin innokkaana pokerinpelaajana.


title: René Angélil

text: Angélil kuoli 73-vuotiaana kotonaan Las Vegasissa 14. tammikuuta 2016. Hän oli sairastanut kurkkusyöpää.


title: Kääpiöpussiunikeot

text: Kääpiöpussiunikeot tai pussiunikeot ("Cercartetus") on pussieläinten suku, johon kuuluu 4 lajia. "Cercartetus"- ja "Burramys"-suvun lajit muodostavat yhdessä pussiunikekojen heimon.Edellä mainittujen lajien lisäksi Bruce Beehlerin johtama Conservation Internationalin ja Indonesian tiedeinstituutin () tieteilijäryhmä raportoi 17. joulukuuta 2007 löytäneensä uuden Cecartetus-sukuun kuuluvan pussiunikekolajin kesäkuussa 2007 Papuan saaren Indonesian puoleisesta osasta Foja-vuoristosta. Tarkempi lajinmääritys ja tutkimus oli joulukuussa 2007 yhä meneillään.


title: Kymmenen ensimmäistä vuotta

text:
Kymmenen ensimmäistä vuotta on Arja Korisevan vuonna 1999 julkaistu kokoelma-albumi, joka sisältää 36 kappaletta hänen uransa kymmeneltä ensimmäiseltä vuodelta. Albumi sisältää aiemmin vain CD-singlenä vuonna 1993 julkaistut kolme kappaletta: ""Vain taivas yksin tietää"", ""Huomiseen"" ja ""Hymy vain"". Albumin on julkaissut tupla-cd:nä Sony Music Entertainment (Finland) Oy.
Kappaleet on koottu seuraavilta Korisevan albumeilta:


title: Sweet Kisses

text: Sweet Kisses on yhdysvaltalaisen poplaulajan Jessica Simpsonin esikoisalbumi. Se julkaistiin 9. marraskuuta 1999. Ensimmäinen albumilta julkaistu single oli ”I Wanna Love You Forever”. Toinen single oli ”Where You Are”. Albumia myytiin maailmalla 4 miljoonaa kappaletta.


title: Hymyhuulet (albumi)

text: 20 suosikkia – Hymyhuulet on Arja Korisevan vuonna 1995 julkaistu kokoelma-albumi, joka sisältää 20 kappaletta hänen neljältä albumiltaan vuosilta 1990–1994. Albumin on julkaissut CD:nä ja C-kasettina Fazer Records. Kappaleet on koottu seuraavilta Korisevan albumeilta:


title: Harry Church Oberholser

text: Harry Church Oberholser (25. kesäkuuta 1870, Brooklyn, New York – 25. joulukuuta 1963, Cleveland, "Ohio") oli yhdysvaltalainen lintutieteilijä.


title: Harry Church Oberholser

text: Hänen vanhempansa olivat Jacob ja Lavera S. Oberholser. Hän opiskeli Columbian yliopistossa 1880-luvun lopussa, mutta ei suorittanut loppututkintoa. Myöhemmin hän opiskeli George Washingtonin yliopistossa, jossa väitteli filosofian tohtoriksi 1916.


title: Harry Church Oberholser

text: Oberholser työskenteli 46 vuotta (1895–1941) Yhdysvaltain luonnonsuojeluhallinnossa ("United States Bureau of Biological Survey", myöhemmin "United States Fish and Wildlife Service"), ensin lintutieteilijänä, myöhemmin biologina ja lopulta toimittajana. Hän julkaisi useita kirjoja ja tieteellisiä artikkeleita, kaikkiaan lähes 900 kirjoitusta. 1941 hän muutti Clevelandiin, Ohioon, hoitamaan Clevelandin luonnonhistoriallisen museon lintuosastoa.


title: Harry Church Oberholser

text: Hän avioitui Mary Forrest Smithin kanssa 30. kesäkuuta 1914.


title: Harry Church Oberholser

text: Oberholser kunnostautui etenkin lintuheimojen, -sukujen ja -lajien uudelleennimeäjänä (englanniksi "splitting"). Hän muun muassa nimesi uudelleen Allan Octavian Humen Pohjois-Intiasta 1867 löytämän intianruokokerttusen ("Acrocephalus macrorhynchus") vuonna 1905. Uusi ja edelleen käytössä oleva tieteellinen nimi on ("Acrocephalus orinus").


title: Harry Church Oberholser

text: Pensassieppari ("Empidinax oberholseri") on nimetty hänen kunniakseen (Phillips 1939).


title: Kuningaskobra (albumi)

text: 20 suosikkia – Kuningaskobra on Arja Korisevan vuonna 1998 julkaistu kokoelma-albumi, joka sisältää 20 kappaletta hänen neljältä albumiltaan vuosilta 1990–1994 sekä ""Anna kaikkien kukkien kukkia"" -kappaleen "Toivo Kärki muistoissamme" -albumilta. Albumin on julkaissut CD:nä ja C-kasettina Fazer Records. Kappaleet on koottu seuraavilta albumeilta:


title: Halbturnin linna

text: Halbturnin linna () on barokin tyylisuuntaa edustava linna Halbturnin kunnassa Burgenlandissa, Itävallassa.


title: Halbturnin linna

text: Linna rakennettiin vuosien 1701 ja 1711 välillä arkkitehti Johann Lukas von Hildebrandtin piirustusten pohjalta keisari Kaarle VI:n metsästyslinnaksi. Kaarle VI:n tyttären Maria Teresian hallintokaudella linnaa uudistettiin hoviarkkitehti Franz Anton Hillebrandtin suunnitelmien mukaisesti, ja linnasta tuli herttua Albert Kasimir von Sachsen-Teschenin ja arkkiherttua Marie Christinen kesäresidenssi. Samoilta ajoilta on peräisin myös linnassa sijaitsevat Franz Anton Maulbertschin maalaamat freskot.


title: Halbturnin linna

text: Vuodesta 1955 lähtien linna on ollut paroni Paul Waldbott-Bassenheimin, Habsburgien jälkeläisen, hallinnassa.


title: Kouvolan iltalukio

text: Kouvolan iltalukio toimii Kouvolassa samoissa tiloissa Kouvolan Yhteislyseon kanssa. Kouvolan iltalukio on Pohjois-Kymenlaakson ainoa aikuislukio. Se on nuorten ja aikuisten oppilaitos, jossa opiskelu tähtää ennalta määrättyyn tavoitteeseen: peruskoulun, lukion, ylioppilastutkinnon tai yksittäisen aineen oppimäärän suorittamiseen.


title: Kouvolan iltalukio

text: Koulu on opetushallituksen valvoma ja sillä on virallinen todistuksenanto-oikeus. Kouvolan iltalukiosta saatu päättötodistus vastaa täysin päivälukiosta saatua päättötodistusta.


title: Kouvolan iltalukio

text: Vuonna 1971 annettiin asetus, jonka mukaisesti Kouvolan lyseoon liitettiin lukuvuodesta 1971–1972 alkaen kuusiluokkainen iltalinja, jossa on kolmiluokkainen keskikouluaste ja kolmiluokkainen lukioaste. Kouvolan lyseon iltalinja aloitti toimintansa 1. syyskuuta 1971. Opetuksessa noudatettiin alusta alkaen uudenlaista jaksolukujärjestelmää.


title: Kouvolan iltalukio

text: Syyskuun 1976 alusta koulu siirtyi noudattamaan kurssimuotoista lukusuunnitelmaa ja vuonna 1979 koulu muuttui luokattomaksi.


title: Kouvolan iltalukio

text: Elokuun alusta vuonna 1991 koulu muuttui hallinnollisesti itsenäiseksi kouluksi, Kouvolan iltalukioksi.


title: Kouvolan iltalukio

text: Syksyllä 1994 valmistuivat ensimmäiset ”kauppisylioppilaat” ja 16. elokuuta 1999 perustettiin ammatillisen oppimiskeskuksen kanssa täysimittainen ammattilukio. Syyskuun 1999 alussa aloitettiin uutena opetusmuotona myös etälukio-opetus.


title: Kouvolan iltalukio

text: Lokakuussa 2003 aloitettiin maahanmuuttajille suunnattu suomi vieraana kielenä -opetus.


title: Kouvolan iltalukio

text: Tammikuussa 2010 aloitettiin oppivelvollisuusiän ylittäneille maahanmuuttajille tarkoitettu monikulttuurinen peruskoulu.


title: Enkelin silmin 1990–1995

text: Enkelin silmin 1990–1995 on Arja Korisevan vuonna 1996 julkaistu kokoelma-albumi, joka sisältää 16 kappaletta hänen viideltä albumiltaan vuosilta 1990–1995 sekä ""Anna kaikkien kukkien kukkia"" -kappaleen "Toivo Kärki muistoissamme" -albumilta. Yhteensä albumilla on 17 kappaletta. Albumin on julkaissut CD:nä ja C-kasettina Fazer Records. Kappaleet on koottu seuraavilta albumeilta


title: Tuula T. Matintupa

text: Tuula T. Matintupa (s. 25. tammikuuta 1950 Kauhajoki) on suomalainen kirjailija. Hän on koulutukseltaan opettaja ja asuu Lempäälässä.


title: Tuula T. Matintupa

text: Matintupa on sivutoiminen kirjailija ja julkaisi ensimmäisen teoksensa "Hullun vuoden" vuonna 1993. Kyseessä on nuortenromaani; nuortenkirjallisuuden lisäksi hän on julkaissut fantasiaromaanin ja dekkareita. Useissa dekkareissa päähenkilö on vuonna 1999 ensimmäistä kertaa käytetty poliisimies Aleksanteri Piippo.


title: Tuula T. Matintupa

text: Matintuvalle on myönnetty vuonna 1997 Alajärven kaupungin kulttuuripalkinto ja vuonna 2003 Kuvastaja-palkinto fantasiakirjasta "Tuulen kalastajat" (2002).


title: Jürgen Schult

text: Jürgen Schult (s. 11. toukokuuta 1960 Amt Neuhaus, Ala-Saksi) on Itä-Saksaa ja Saksaa edustanut entinen kiekonheittäjä, olympiavoittaja ja maailmanmestari.


title: Jürgen Schult

text: Schult voitti kiekonheiton olympiakultaa Soulissa 1988. Maailmanmestaruuden hän voitti Roomassa 1987 ja Euroopan mestaruuden Splitissä 1990.


title: Jürgen Schult

text: Vuonna 1986 Schult paransi 74,08 metrin heitollaan entistä kiekonheiton maailmanennätystä peräti 2 metrillä ja 22 sentillä. Tämä ennätys on miesten yleisurheilun pitkäikäisin.


title: Johann van Beethoven

text: Johann van Beethoven (14. marraskuuta 1739 tai 1740 oletettavasti Bonn – 18. joulukuuta 1792 Bonn) oli saksalainen tenorilaulaja ja Ludwig van Beethovenin isä.


title: Johann van Beethoven

text: Hänen isänsä Lodewijk van Beethoven oli erinomainen bassolaulaja. Johann aloitti uransa viulistina 12-vuotiaana. Myöhemmin hän äitinsä tapaan alkoholisoitui, ja hän oli jatkuvasti humalassa. Hän menetti pian työnsä viulistina ja siirtyi tenorilaulajaksi Kölnin vaaliruhtinaan hoviin. Johann meni vuonna 1767 naimisiin Maria Magdalena -nimisen nuoren lesken kanssa. Heidän raha-asiansa olivat huonolla tolalla, ja he muuttivat Fischerin perheen vuokralaisiksi Bonniin. Johann ja Maria Magdalena saivat seitsemän lasta, joista vain kolme eli aikuisikään asti: Ludwig (1770–1827), Caspar Carl (1774–1815) ja Nikolaus Johann (1776–1848). Johann oli hilpeä muiden seurassa, mutta kohteli ankarasti vanhinta poikaansa Ludwigia ja pakotti tämän jo nelivuotiaana opiskelemaan musiikkia ja soittamaan päivittäin tuntikausia. 1780-luvun alussa hovin asiakirjoihin tuli maininta, että Johannin ääni oli pilalla, ja vuonna 1789 hänet erotettiin virastaan.


title: Johann van Beethoven

text: Vuonna 1787 vanhin poika Ludwig lähti Wieniin opiskelemaan Mozartin ohjauksessa, mutta joutui jo kahden viikon kuluttua palaamaan Bonniin. Hän sai isältään kirjeen, jossa tämä kertoi, että äiti Maria Magdalena oli kuolemaisillaan. Äiti oli tuolloin vielä elossa mutta surkeassa kunnossa. Ludwigin palattua Bonniin kaikki oli pahempaa kuin hän oli kuvitellut: Maria Magdalena oli kuolemaisillaan ja Johann tukkihumalassa aamusta iltaan. Maria Magdalenan kuoleman jälkeen perheen taloudellinen asema oli kehnossa kunnossa. Ludwig oli käyttänyt kaikki rahansa Wienin matkallaan ja Johann kaikki rahansa Maria Magdalenan hoitoon. Vaaliruhtinas suostui kuitenkin maksamaan pientä eläkettä Johannille. Ludwig palasi Wieniin marraskuussa 1792. Johann kuoli pian Ludwigin lähdön jälkeen 18. joulukuuta 1792.


title: Arseni Tarkovski

text: Arseni Aleksandrovitš Tarkovski (; 25. kesäkuuta 1907 Jelisavetgrad – 27. toukokuuta 1989 Moskova) oli venäläinen runoilija ja kääntäjä. Hänen runoudellaan on keskeinen rooli hänen poikansa Andrei Tarkovskin ohjaamissa elokuvissa "Peili" ja "Stalker".


title: Suuri peli

text: Suuri peli ("The Great Game") tarkoittaa Venäjän ja Britannian strategista kilpailua Keski-Aasian hallinnasta 1800-luvulla ja 1900-luvun alussa.


title: Suuri peli

text: Suuren pelin katsotaan yleensä alkaneen vuoden 1813 Gulistanin rauhansopimuksesta, jossa suuria alueita silloisesta Persiasta liitettiin Venäjään, ja ainakin lieventyneen vuonna 1907 solmitun Britannian ja Venäjän välisen sopimuksen ansiosta, jolla jaettiin maiden etupiirit Persiassa, Afganistanissa ja Tiibetissä.


title: Suuri peli

text: Afganistan oli itsenäinen emiraatti vuodesta 1747. 1800-luvulla Venäjän vaikutusvalta lisääntyi Keski-Aasiassa. Venäjän ja Intiaa hallitsevan Britannian edut kohtasivat Afganistanissa ja syntyi konflikti, joka johti muun muassa kolmeen sotaan Afganistanin ja Britannian välillä (vuosina 1839–1842, 1878–1880 ja 1919).


title: Suuri peli

text: Venäjä oli edennyt 1870-luvulle tultaessa Turkestanin läpi ja Venäjän keisarikunnalla oli jo lähes yhteinen raja Afganistanin kanssa. Afganistanista tuli näin puskurivaltio Venäjän hallitseman Keski-Aasian ja Britannian hallitseman Intian välissä. Tilanne aiheutti kitkaa valtioiden välille ja muun muassa toisen afgaanisodan vuosina 1878–1880. Kriisejä puhkesi myös vuosina 1885 (Pandjehin kriisi) ja 1892–1894 (Pamirin kriisi). Keski-Aasian ja Balkanin tilanteella oli yhteys: vuoden 1878 kriisi ja Pandjehin kriisi liittyivät selvästi Balkanilla vallinneeseen tilanteeseen.


title: Suuri peli

text: Venäjälle laajentuminen Keski-Aasian oli palkitsevaa: laajentuminen tuotti vähäisillä kustannuksilla kunniaa ja kansainvälistä arvostusta sekä mahdollisuuden haastaa Britannian valta-asema Intiassa. Laajentumisen riskit olivat Venäjälle vähäiset: ainoa todellinen riski oli yksittäisten yli-innokkaiden venäläisten upseerin toiminta, joka olisi saattanut johtaa Britannian ja Venäjän väliseen sotaan, mikä olisi vaarantanut Venäjän edut Euroopassa. Britannian hallitus ja erityisesti Intian hallinto suhtautui suureen peliin hyvin vakavasti. Britannian armeijan vahvuus kaksinkertaistettiin Intiassa 70 000 mieheen vuosien 1884–1894 välillä. Britannian aseman suurvaltana nähtiin riippuvan Intiasta: ilman Intiaa Britannia olisi ollut kolmannen luokan toimija. Afganistanille ja Venäjälle muodostui pitkä yhteinen raja vuonna 1903, jonka jälkeen venäläiset yrittivät entistä voimakkaammin luoda suoran yhteyden Afganistanin emiiriin. Yritykset häiritsivät suunnattomasti Intian brittiläistä hallintoa.


title: Suuri peli

text: Pandjehin kriisi oli uhkaava. Se syntyi kun venäläiset etenivät Kaspianmeren itärannalta itään ja Venäjään liitettiin Merv vuonna 1884. Etenemistä tuki venäläisten rakentama strateginen rautatie Kaspianmereltä Merviin. Merv sijaitsi vain 300 kilometrin päässä Luoteis-Afganistanin Heratista, joka sijaitsi lähellä Persian ja Afganistanin huonosti määriteltyä rajaa. Venäläiset saattoivat edetä Heratiin joko Mervistä tai Pohjois-Persiasta. Britannian hallitus reagoi venäläisten etenemiseen kohtalaisen vihamielisesti, vaikka venäläisten tarkoituksena oli suunnata huomiota pois Balkanilta. Britannian hallitus tiesi tämän, mutta sillä ei ollut varaa ottaa asiassa riskiä.


title: Suuri peli

text: Pohjois-Persiassa venäläisten vaikutusvalta oli 1880-luvulle tultaessa kohtalaisen voimakasta. Venäjän kasvavan vaikutusvallan Persiassa nähtiin uhkaavan Britannian ylivaltaa Persianlahdella ja myös Intiaa. Koska Venäjällä ja Persialla oli yhteistä rajaa, venäläiset pystyivät helposti hallitsemaan Pohjois-Persiaa sotilaallisesti. Lisäksi venäläisten vaikutusvaltaa lisäsivät maiden välinen kauppasopimus ja venäläisten halukkuus tarjota lainaa Persian shaahin horjuvalle hallinnolle. Britannia pyrki estämään venäläisten vaikutusvallan laajenemisen Etelä-Persiaan. Britannian pankit olivat haluttomia myöntämään shaahille poliittisesti kannattavia, mutta taloudellisesti kannattamattomia lainoja ilman Britannian hallituksen takuita.


title: Suuri peli

text: Britannia ei voinut vastata Venäjän toimiin Keski-Aasiassa lähettämällä alueelle laivastoa. Tämän vuoksi 1900-luvun alussa Britannian hallitus arvioi Venäjän vastaisessa sodassa Intian puolustamiseksi tarvittavan 100 000 miestä lisää. Britannian oli vaikea käsitellä Venäjän aiheuttamaa uhkaa kahdesta syystä. Ensimmäiseksi kasvavat sotilasmenot uhkasivat nostaa veroja Britanniassa sietämättömälle tasolle. Toiseksi Britannia ei voinut enää vastata Venäjän uhkaan perinteisesti uhkaamalla laivastollaan Venäjän Mustanmeren rannikkoa. Euroopan valtiot olivat vastustaneet Pandjehin kriisin yhteydessä Britannian laivaston etenemistä Turkin salmien kautta Mustallemerelle ja 1890-luvulla Britannian hallitukselle tuli selväksi, ettei tämä vaihtoehto olisi enää käytettävissä tulevaisuudessakaan. Turkin vihamielisyys Britanniaa kohtaan ja Venäjän liitto Ranska kanssa tekivät Mustanmerenvaihtoehdosta vaikean. Samaan aikaan kun Britannia menetti tärkeimmän vastatoimensa, parantuneet rautatieyhteydet Keski-Aasiassa mahdollistivat Venäjälle suuren armeijan tuomisen Keski-Aasiaan uhkaamaan Kandaharia ja Kabulia. Samalla Intian varakuningas George Curzon vaati Britannian vaikutusvallan laajentamista Tiibetissä, Afganistanissa ja Persiassa.


title: Suuri peli

text: Venäjän laajentuminen Kaukoidässä aiheutti Britannian ja Venäjän välillä kriisejä vuosina 1898 (Port Arthurin kriisi) ja 1901 (Mantsurian kriisi). Tämä lisäsi Britannian tarvetta vähentää ristiriitoja Venäjän kanssa. Tammikuussa 1898 Robert Gascoyne-Cecil Salisbury kävi neuvotteluja venäläisten kanssa, mutta sai aikaiseksi merkitykseltään vähäisen sopimuksen. Myös vuosina 1901–1902 Henry Petty-Fitzmaurice Lansdownen käymät neuvottelut epäonnistuivat, vaikka Venäjän Vladimir Lamsdorf olikin aikaisempaa sovittelevampi. Neuvottelut jatkuivat vuonna 1903. Tällöin Japani suhtautui sotaisasti Venäjään ja toukokuussa 1904 tsaari Nikolai II hyväksyi ajatuksen sopimuksesta Britannian kanssa. Venäjän–Japanin sota oli kuitenkin jo syttynyt. Sodan aikana Venäjän ja Britannian suhteet huononivat, koska venäläiset kokivat Britannian yllyttäneen Japania sotaan. Suhteita huononsi edelleen Doggermatalikon selkkaus, jossa Venäjän laivasto hyökkäsi englantilaisia kalastusaluksia vastaan lokakuussa 1904.


title: Suuri peli

text: Britannian uusi ulkoministeri Edward Grey aloitti innokkaasti uudet neuvottelut venäläisten kanssa kesäkuussa 1906. Venäjän uusi ulkoministeri Aleksandr Izvolski aloitti vakavat neuvottelut Britannian kanssa saatuaan vahvistuksen Saksalta lokakuussa 1906, että se ei vastustanut suhteiden lämmittämistä Britannian kanssa.


title: Suuri peli

text: Lämpimät suhteet Venäjään olivat Britannialle tärkeät siirtomaiden vuoksi ja Euroopan voimatasapainon takia: Saksa vahvistui edelleen ja Venäjä oli heikentynyt Japanille hävityn sodan takia. Venäjä puolestaan luopui eduistaan Aasiassa saavuttaakseen etuja Euroopassa. Lisäksi Venäjä joutui olemaan uskollinen liittolaiselleen Ranskalle, jonka tarjoamista lainoista se oli riippuvainen. Venäjän haluun ja mahdollisuuksiin lämmittää suhteita Britanniaan vaikutti myös Ranskan ja Britannian ristiriitojen väheneminen siirtomaakilvoittelussa. Lisäksi Saksa oli aktivoitunut Lähi-idässä ja uhkasi Venäjän ja Britannian asemaa alueella. Myös Venäjän asema Kaukoidässä oli huonontunut ja lämpimät suhteet Britanniaan, Japanin liittolaiseen, nähtiin hyödyllisinä.


title: Suuri peli

text: Venäjän ja Britannian välinen sopimus syntyi 1907 vuoden neuvotteluiden jälkeen. Sopimus käsitteli Afganistania, Tiibetiä ja Persiaa. Venäjä luopui yrityksistä luoda suora yhteys Afganistanin emiiriin ja tunnusti maan kuuluvan Britannian etupiiriin. Osapuolet tunnustivat Tiibetin alueellisen yhtenäisyyden, ja Intia luopui aikaisemmasta Tiibetiin suuntautuneesta politiikastaan (esimerkiksi Younghusbandin retkikunta vuonna 1904). Kummatkin osapuolet pitivät Persiaa neuvotteluiden tärkeimpänä kohtana, koska yhteisymmärryksen saavuttaminen oli tärkeää ennen kuin Saksan vaikutusvalta kasvaisi alueella. Persia jaettiin kolmeen osaan: suurempi pohjoisosa kuului Venäjän ja pienempi eteläosa Britannian etupiiriin. Näiden välissä oli neutraali alue. Käytännössä Britannia tunnusti Venäjän poliittisen ja taloudellisen vaikutusvallan Pohjois-Persiassa. Lisäksi Venäjä tunnusti Britannian "halun säilyttää status quo Persianlahdella".


title: Suuri peli

text: Syntyneeseen sopimukseen suhtauduttiin kriittisesti sekä Venäjällä että Britanniassa. Äänekkäimmät kriitikot olivat Venäjällä sotilaita ja Britanniassa Intian hallinnosta. Venäjä löi laimin toistuvasti sopimusta, mikä heikensi jatkuvasti sen suhteita Britanniaan ennen vuotta 1914 ja ensimmäisen maailmansodan syttymistä.


title: Suuri peli

text: Käsitteen "suuri peli" keksijäksi mainitaan usein tiedustelu-upseeri Arthur Conolly (1807–1842), mutta tunnetuksi sen teki Rudyard Kipling romaanissaan "Kim" (1901), jossa Hurree Babu sanoo: "Sitten kun joka ainoa on kuollut, on suuri peli päättynyt, ei ennen."


title: Troy Donahue

text: Troy Donahue (oik. Merle Johnson Jr., 27. tammikuuta 1936 New York, New York – 2. syyskuuta 2001 Santa Monica, Kalifornia) oli yhdysvaltalainen näyttelijä. Hän oli yksi 1960-luvun suurimmista teini-idoleista.


title: Troy Donahue

text: Donahue aloitti elokuvauransa 1950-luvun lopussa. Hänen uransa tunnetuimpiin elokuviin kuuluu "Kesäpaikka" (1959), joka teki Donahuesta ja hänen vastanäyttelijästään Sandra Deestä teini-idoleita. Donahue on esiintynyt myös muun muassa elokuvissa "Unohtumaton kesä" (1961) ja "Seikkailu Roomassa" (1962) sekä sivuroolissa "Kummisedän osassa II" (1974).


title: Troy Donahue

text: Donahue oli naimisissa neljä kertaa, mutta kaikki avioliitot päättyivät eroon. Hänellä oli kaksi lasta. Hän kuoli sydänkohtaukseen 65-vuotiaana.


title: James Francis Stephens

text: James Francis Stephens (16. syyskuuta 1792, Lontoo – 22. joulukuuta 1852, Lontoo) oli englantilainen eläintieteilijä.


title: James Francis Stephens

text: Stephens työskenteli meriministeriön toimistossa Somerset Housessa 1807–1845. Vapaa-aikanaan hän avusti William Elford Leachia British Museumin hyönteiskokoelman järjestämisessä. Hän keräsi itselleen laajan hyönteiskokoelman, jonka hän virastaan luovuttuaan myi British Museumille.


title: James Francis Stephens

text: 1833 hän oli perustamassa Royal Entomological Society of Londonia ja toimi seuran puheenjohtajana 1837–1838.


title: James Francis Stephens

text: Hyönteisten ohella Stephens tutki myös lintuja, ja nimesi viitarastaan ("Catharus fuscescens") 1817.


title: Takashi Tsukamoto

text: Takashi Tsukamoto ( "Tsukamoto Takashi", s. 27. lokakuuta 1982 Tokio, Japani) on japanilainen näyttelijä, laulaja ja malli. Hän on näytellyt Shinji Mimuran roolissa elokuvassa "Battle Royale" ja Eiji Murakamin roolissa draamasarjassa "Kekkon Dekinai Otoko".


title: Takashi Tsukamoto

text: Tsukamoto on näytellyt yhdessä ystävänsä, näyttelijä-malli Shun Ogurin kanssa monissa draamasarjoissa, kuten sarjassa "Stand Up!!".


title: Takashi Tsukamoto

text: Kahden vuoden seurustelun jälkeen Tsukamoto meni naimisiin tyttöystävänsä kanssa 29. toukokuuta 2007, tämän syntymäpäivänä. Heille syntyi tyttö syyskuussa 2007.


title: Tähtisarja – 30 suosikkia (Arja Koriseva)

text:
Tähtisarja – 30 suosikkia on Arja Korisevan vuonna 2006 julkaistu kokoelmalevy, joka sisältää 30 kappaletta hänen Warner Music Finlandille levyttämistään viidestä albumeista. Albumin on julkaissut tupla-cd:nä Warner Music Finland Oy.
Kappaleet on koottu seuraavilta albumeilta:


title: Auskerry

text: Auskerry on Orkneysaarten saariryhmään kuuluva pieni saari. Saari sijaitsee Pohjanmerellä Stronsay-saaren eteläpuolella.


title: Auskerry

text: Vuonna 1866 saarelle rakennettiin majakka, joka automatisoitiin 1960-luvulla. Näillä tienoilla saaresta tuli hetkeksi myös asumaton.


title: Auskerry

text: 2000-luvulla saarella elää viisihenkinen perhe, joka kasvattaa saarella lampaita. Saarella on villiintynyt luonto sekä rahtilaiva Hastings Countyn hylky. Laiva törmäsi saareen sen eteläpuolelta tiheän sumun aikana vuonna 1920.


title: Auskerry

text: Auskerry toimii suojelualueena, sillä se on tärkeä lapintiiran ja ulappakeijujen pesimisalue.


title: Fu Manchu

text: Tohtori Fu Manchu on englantilaisen kirjailijan Sax Rohmerin 1900-luvun alkupuolella romaaneissaan käyttämä julma kiinalainen rikollisnero. Hahmo on esiintynyt myös elokuvissa, televisiossa ja sarjakuvissa. Fu Manchu on muodostunut erääksi rikollisen neron ja kiinalaisiin kohdistettujen rasististen stereotypioiden arkkityypiksi.


title: Elli Ylimaa

text: Ellen (Elli) Johanna Ylimaa (o.s. Linnanheimo, vuoteen 1924 saakka Leino, 11. kesäkuuta 1900 Turku – 11. toukokuuta 1982 Helsinki) oli suomalainen näyttelijä.


title: Elli Ylimaa

text: Ylimaa oli alun perin harrastelijanäyttelijä, mutta vuodesta 1936 lähtien hän kuitenkin näytteli noin 40 elokuvassa, joista useissa oli pääosassa hänen nuorin sisarensa Regina Linnanheimo ja ohjaajana Teuvo Tulio.


title: Elli Ylimaa

text: Hän oli naimisissa toimitussihteeri Toivo Oskar Ylimaan kanssa vuodesta 1926 alkaen. Myös Ylimaan vanhempi sisar Ragnhild Peitsalo ja nuorempi sisar Rakel Linnanheimo olivat näyttelijöitä.


title: Rooman katakombit

text: Rooman katakombit ovat Rooman kaupungin muurien ulkopuolella sijaitsevia maanalaisia hautausmaita, jotka ovat peräisin kristinuskon ensimmäisiltä vuosisadoilta.


title: Rooman katakombit

text: Katakombit sijaitsivat usein rikkaiden roomalaisten omistamilla yksityisillä mailla, ja niitä kaivoivat pääasiassa ammattimaiset haudankaivajat pehmeään tuliperäiseen tuffikiveen, jota Rooman ympäristössä esiintyy. Katakombissa on useimmiten pääkäytävä, josta erkanee suorassa kulmassa sivukäytäviä, jotka taas on myöhemmin liitetty toisiinsa pääkäytävän suuntaisilla tunneleilla. Koska tilaa oli yleensä niukasti, käytäväkerroksia saattoi olla viisikin päällekkäin.


title: Rooman katakombit

text: Italialainen arkeologi G.B. de Rossi löysi vuonna 1849 Rooman muurien ulkopuolelta maanalaisen kalmiston eli katakombin, johon oli haudattu varhaisten paavien ruumiita. Löytöä seuranneet kaivaukset olivat de Rossille suurenmoinen menestys. Maanalaisten käytävien pimeistä sokkeloista hän löysi marmorilaatan, johon hakatut kirjaimet COR sopivat yhteen NELIUS MARTYR-tekstin kanssa – ja lisäksi hän löysi kryptan, jonne paavit oli haudattu.


title: Rooman katakombit

text: Katakombeja on löydetty Rooman lisäksi muualtakin, mutta monet nykyään tarkoittavat sanalla "katakombi" vain Rooman kristittyjen hautausmaita, jotka ovat katakombeista kuuluisimpia ja laajimpia. Niitä on tähän mennessä löydetty suunnilleen 40. Vanhimmat niistä ovat peräisin 100-luvulta jaa. ja sijaitsevat enimmäkseen muinaisten kaupungista poisjohtaneiden teiden varsilla, sillä Rooman laki kielsi vainajien hautaamisen kaupunginmuurin sisäpuolelle.


title: Rooman katakombit

text: Roomalaiset pitivät katakombeja muiden hautapaikkojen tapaan pyhinä, eikä niitä juurikaan ryöstelty tai tuhottu. Kuuluisimmat ja eniten turisteja keränneet katakombit on nimetty pyhän Callixtuksen, pyhän Sebastianuksen ja pyhän Domitillan mukaan ja ne kaikki sijaitsevat kaupungista etelään johtavan Via Appian varrella tai sen lähistöllä. Niiden kapeiden käytävien seiniin on louhittu rivikaupalla nelikulmaisia syvennyksiä (loculi), joihin pyhimysten, marttyyrien ja tavallisten kristittyjen liinoihin käärityt ja kalkilla sivellyt ruumiit laskettiin lepäämään.


title: Rooman katakombit

text: Siellä täällä katakombien pimeissä sokkeloissa on suurehkoja hautakammioita (cibicula), joihin on haudattu monta polvea saman suvun jäseniä. Uskonnolliset piirtokirjoitukset, kalan ja ankkurin kaltaiset kristilliset symbolit ja herkin vedoin maalatut kuvat Aatamista ja Eevasta, Lasaruksen henkiin herättämisestä ja muista Raamatun tapahtumista luovat seinille lämpöä ja väriä. Ne osoittavat, että haudat olivat uskonnollisesti tärkeitä paikkoja ja niitä hoidettiin huolellisesti.


title: Rooman katakombit

text: Hautaukset katakombeihin vähenivät 400-luvulla, kun Roomaa alkoivat ahdistella barbaariheimot. Haudat kokivat kovia goottien kourissa vuonna 537, ja langobardit ryöstivät ne vuonna 755.


title: Rooman katakombit

text: Sydänkeskiajalla katakombit oli käytännössä unohdettu. Niistä alettiin kiinnostua uudelleen 1500-luvulla, etenkin sen jälkeen kun työmiehet olivat vuonna 1578 löytäneet Via Salarian varrelta hyväkuntoisen, monikerroksisen katakombin. Tieteellisen tarkat ja järjestelmälliset tutkimukset alkoivat vasta 1800-luvun puolivälissä.


title: Will Barnet

text: Will Barnet (25. toukokuuta 1911 – 13. marraskuuta 2012) oli yhdysvaltalainen taidemaalari. Hän syntyi Beverlyssä Massachusettsissa ja oli vuodesta 1982 Yhdysvaltain taide- ja kirjallisuusakatemian jäsen. Hän opiskeli Bostonissa ja vuodesta 1930 Art Students League of New Yorkissa.


title: Will Barnet

text: Barnetin kuvataiteen tyyli vaihteli suuresti hänen uransa aikana. Varhaiset ekspressionistiset työt jäivät 1950- ja 1960-lukujen kuluessa abstraktimman tuotannon varjoon, ja tuoreemmat työt ovat figuratiivisempia ja realistisia. Teoksissa on usein keskeisessä osassa ihmishahmo.


title: Will Barnet

text: Barnet myös opetti maansa johtavissa taidekouluissa. Hänen töitään on ollut kokoelmissa Pohjois-Amerikan tunnetuimmissa taidegallerioissa, kuten Metropolitan Museum of Artissa, Solomon R. Guggenheim -museossa ja Boston Museum of Fine Artsissa.


title: Lee Bontecou

text: Lee Bontecou (s. 15. tammikuuta 1931, Providence, Rhode Island, USA) on yhdysvaltalainen kuvanveistäjä. Bontecou opiskeli vuosina 1952–1955 William Zorachin johdolla New Yorkin Arts Students Leaguessa. Hän pääsi Fullbright-stipendillä vuosiksi 1957–1958 Roomaan ja sai vuonna 1959 "Louis Comfort Tiffany Award"in.


title: Lee Bontecou

text: Bontecou oli 1960-luvun alkupuolella maineensa huipulla. Hän vietti vuosikymmeniä hiljaiseloa Orbisoniassa, Pennsylvaniassa, mutta nousi jälleen julkisuuteen vuonna 2004.


title: Lee Bontecou

text: Bontecou on ollut vuodesta 2004 "American Academy of Arts and Lettersin" jäsenenä. Ugo Mulasin hänestä ottamaa valokuvaa vuonna 1963, jossa hän työskentelee käytettiin Spoon-yhtyeen vuonna 2007 ilmestyneen "Ga Ga Ga Ga Ga" -albumin kannessa.


title: Lee Bontecou

text:
Suomessa Lee Bontecou osallistui Ars 69-näyttelyyn.
Bontecoun teoksia on Museum of Modern Artin ja National Gallery of Artin (Washington DC) kokoelmissa.


title: M/S Emanuele d’abundo primo

text: M/S Emanuele d'abundo primo () on Tanskassa vuonna 1972 nimellä M/S Scania valmistunut autolautta. Sen rakensi Aalborg Værft A/S Aalborgissa. Aluksen valmistuttua se luovutettiin 11. toukokuuta 1972 malmölaiselle Svenska Rederi Ab Öresundille. Liikenne aloitettiin Juutinraumassa välillä Limhamn (Malmö) – Dragør (Kööpenhamina). Alus siirtyi vuonna 1977 AB Sundfartin omistukseen, sitten vuonna 1981 Scandinavia Ferry Linesille ja 1991 se rekisteröitiin SweFerry AB:lle. Lokakuussa 1999 virolainen Saaremaa Laevakompanii osti aluksen. Viimeisen vuoronsa Juutinraumassa se ajoi 30. lokakuuta. Keväällä 2000 alus lähti Viroon oltuaan talven aikana laiturissa Helsingborgissa. Liikenne aloitettiin toukokuussa 2000 välillä Rohuküla – Heltermaa ja Virtsu – Kuivastu. Huhti-kesäkuussa 2001 alus on aikarahdattuna Färsaarilla, sen jälkeen se palasi Viroon aiemmille reiteille. Sama toistui myös seuraavana kesänä. Vuoden 2005 toukokuusta elokuuhun laiva ajoi reitillä Ventspils – Mõntu, sen jälkeen kuukauden ajan Rohuküla – Heltermaa, josta palasi edellä mainitulle reitille. Vuonna 2010 alus myytiin italialaiselle Medmar Navi Spa:lle ja se sai uuden nimen Emanuele d'abundo primo. Se aloitti liikenteen välillä Napoli – Ischia.


Fables from a Mayfly: What I Tell You Three Times Is True on yhdysvaltalaisen rock-yhtye Fair to Midlandin kolmas studioalbumi. Albumi julkaistiin 11. kesäkuuta 2007, ja albumin tuottajina toimi System of a Downin laulajana tunnettu Serj Tankian sekä kanadalainen tuottaja David Bottrill. Albumilta julkaistiin radiosoittoa varten singlenä albumin ykkösraita "Dance of the Manatee".


title: Fables from a Mayfly: What I Tell You Three Times Is True

text: Albumi debytoi Yhdysvalloissa Billboard 200 -listan sijalla 137.Näiden lisäksi albumin alussa on piiloraita "Tibet".


title: Street Poetry

text: Street Poetry on suomalaisen rock-yhtyeen Hanoi Rocksin kymmenes albumi, joka julkaistiin 5. syyskuuta 2007. 9. kesäkuuta 2007 yhtye ilmoitti saaneensa albumin valmiiksi koko kevään kestäneen studiotyöskentelyn jälkeen. Suomessa albumin julkaisi WolfGang Records, muualla Euroopassa englantilainen Demolition Records ja Japanissa Victor Entertainment/JVC Music. Albumilta julkaistu CD-single "Fashion", joka julkaistiin Suomessa 7. toukokuuta ja Japanissa sekä Euroopassa 21. kesäkuuta, meni heti suoraan ilmestyttyään Suomen singlelistan ykköseksi. 8. elokuuta julkaistiin myös internetistä ladattava yhden kappaleen single "This One’s for Rock’n’Roll", joka meni heti ilmestyttyään Suomen virallisen latauslistan 10. sijalle. Itse albumi nousi Suomen virallisen listan sijalle 6.


title: Street Poetry

text: Levyn julkaisua juhlittiin Tavastia-klubin keikoilla 14.–15. syyskuuta kolmella keikalla, joista yksi oli ikärajaton. Tämän jälkeen yhtye lähti kiertueelle, joka kattoi Skandinavian, Euroopan ja Japanin, jossa se oli Loud Park -festivaalien pääesiintyjä.


title: Street Poetry

text: Levyn nimi tulee ajalta, jolloin alkuperäinen 1980-luvun Hanoi Rocks (Michael Monroe, Andy McCoy, Nasty Suicide, Sam Yaffa, Razzle) asui Lontoossa. Eräs laitapuolenkulkija vietti aikaansa Ladbroke Groven metroasemalla ja kirjoitti muistiinpanoja ja runoja kaikesta, mitä näki. Tätä henkilöä kutsuttiin nimellä "Street Poet" (), ja tätä henkilöä kunnioittavasti muistaen albumin nimeksi tuli "Street Poetry" ("Katurunoutta"). Eräät kriitikot ovat kehuneet albumia Hanoi Rocksin ensimmäiseksi kunnon rock-albumiksi sitten alkuperäisen yhtyeen hajoamisen vuonna 1985. Eräissä arvioissa albumia on pidetty parempana kuin epätasaista mutta monta hittiä sisältänyttä "Twelve Shots on the Rocksia" vuodelta 2002 ja toiseksi viimeisintä albumia "Another Hostile Takeoveria", joka herätti kahtiajakoa puolesta kriitikoissa puolesta ja vastaan. Kriitikkojen suosiollisista arvosteluista huolimatta Street Poetry nousi ilmestyttyään vasta Suomen virallisen albumilistan 6. sijalle. Esimerkiksi Nyt-liitteen 36. numerossa arveltiin, että "Street Poetry" olisi noussut kärkikolmikkoon Eppu Normaalin "Syvään päähän"- ja CMX:n "Talvikuningas"-albumien kanssa. Nyt-liite piti Street Poetrya parhaana Hanoi Rocks -albumina 20 vuoteen. Lehti kirjoitti, että "Twelve Shots on the Rocks" oli yhtyeen alun kangertelua ja "Another Hostile Takeover" taas oli ohilyönti. Lehden mukaan albumin "soitto on täynnä sähköä, soundi lihaksikas ja Michael Monroe laulaa kenties vahvemmin kuin koskaan". Soundissa taas kirjoitettiin, että levy on rehellistä rockia, mutta McCoy ja Monroe eivät enää pysty tekemään samanlaisia hittejä kuin nuorina 1980-luvulla. Lehden arvostelun kirjoittajan Tero Alangon mielestä levyltä ei löytynyt mitään erityisen tarttuvaa kappaletta ja piti alkuperäisen Hanoi Rocksin tuotantoa parhaimpana. Musiikkiin ja trendeihin erikoistunut "Unik Paperin" arvostelun kirjoittanu Jarkko Mäkelä piti levyä ihan onnistuneena, mutta valitti, että tasapaksulta kuulostavalta albumilta puuttuivat hitit, joita oli kuitenkin löytynyt useampikin "Twelve Shots on the Rocks"- ja "Another Hostile Takeover"-albumeilta. Lehti ei uskonut, että muuten raikkaalta kuulostavalta albumilta nousee mitään erityisiä hittejä. Kaikki arviot ovat olleet kuitenkin yhtä mieltä siitä, että albumi kuulostaa perinteisesti Hanoi Rocksilta.


title: Italian Grand Prix 2007

text: Italian Grand Prix 2007 (virallisesti Formula 1 Gran Premio d'Italia 2007) oli Formula 1 -kauden 13. osakilpailu, joka ajettiin 9. syyskuuta Monzan moottoriradalla Italiassa. Kilpailun voitti McLaren-kuljettaja Fernando Alonso, jolle voitto oli kauden neljäs ja McLarenille kauden viides. McLaren otti kilpailuissa kaksoisvoiton Lewis Hamiltonin kakkostilalla. Kyseessä oli ensimmäinen McLarenin kaksoisvoitto Monzan radalla. Kolmanneksi sijoittui Ferrari-kuljettaja Kimi Räikkönen.


title: Jani Illikainen

text: Jani Petteri Illikainen (s. 26. tammikuuta 1976 Pudasjärvi) on suomalainen voimamies. Hän on kilpaillut myös yleisurheilussa.


title: Jani Illikainen

text: Illikainen on voittanut suomen vahvimman miehen tittelin vuosina 2005, 2006, 2007 ja 2008. Kuulantyönnössä Illikaisella on SM-pronssia hallista vuosilta 2003 ja 2001. Hänen ennätyksensä on 20,56. 20 metrin rajan hän ylitti ensimmäistä kertaa tammikuussa 1999 työnnettyään 20,43. Hän oli 20 metrin kerhon neljästoista jäsen. Kuulantyönnössä Illikainen ei ole kilpaillut vuoden 2003 jälkeen.


title: Jani Illikainen

text: Voimamieskisojen parhaat saavutukset ovat Suomen vahvin kisan kolme voittoa ja 2004 vuoden kolmas sija, sekä Bulgarian GP:n 2. sija ja Liettuan GP:n 3. sija. Illikaisella on hallussaan tukkipunnerruksen suomenennätys (175kg). Voimamies-kisojen lajeista hänen parhaisiin lajeihin kuuluvat Hercule hold, farmari kävely, tukkipunnerrus, maastaveto (toistokilpailuna) ja merimieskävely.


title: Jani Illikainen

text: Illikainen on 196 cm pitkä ja paino vaihtelee 150–160 kilon välillä. Hän on kotoisin Torniosta.


title: M/S Suomigracht

text: M/S Suomigracht () on alankomaalaisen Spliethoff -varustamokonsernin omistukseen rekisteröity monikäyttöinen rahtilaiva. Laiva on rakennettu vuonna 2004 Stocznia Szczecińska Nowa -nimisellä telakalla, Szczecinissä, Puolassa. Kuollutta painoa "Suomigracht"illa on 23 660 tonnia ja sen jääluokitus on 1A eli se pystyy useimmissa jääolosuhteissa liikkumaan yksin.. Alus on rekisteröity Alankomaiden lipun alle ja sen kotisatama on Amsterdam.


title: M/S Suomigracht

text: Suomigrachtin sisaraluksia ovat:


title: M/S Saimaagracht

text: M/S Saimaagracht () on alankomaalaisen Spliethoff -varustamokonsernin omistukseen rekisteröity monikäyttöinen rahtilaiva. Se on rakennettu vuonna 2005 Stocznia Szczecińska Nowa -nimisellä telakalla, Szczecinissä, Puolassa. Kuollutta painoa "Saimaagrachtilla" on 23 660 tonnia ja jääluokitus on 1A, eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Saimaagracht

text: Saimaagrachtin sisaraluksia ovat:


title: Sarah Silverman

text: Sarah Kate Silverman (s. 1. joulukuuta 1970) on yhdysvaltalainen näyttelijä ja koomikko.


title: Sarah Silverman

text: Silverman syntyi neljästä sisaruksesta nuorimpana Bedfordissa, New Hampshiressa, ja kävi Derryfield Schoolia Manchesterissa. Hän on juutalainen. Silverman nousi maineeseen jo esiintymisellään "Saturday Night Liven" kaudella 1993–1994. Hänet nähtiin myös sketsishow’ssa "Mr. Show with Bob and David". Hän tuli tunnetuksi paitsi televisiosta, myös elokuvista ja ääninäyttelijänä.


title: Sarah Silverman

text: Tunnetuimpia elokuvia, joissa Sarah Silverman on esiintynyt, ovat "Sekaisin Marista" (1998) ja "School of Rock" (2003). Hän on sijoittunut Maxim-lehden "kuumimpien naisten" listalla sijalle 50 vuonna 2006 ja sijalle 29 vuonna 2007. Hän juonsi MTV Movie Awards -gaalan 2007.


title: Sarah Silverman

text: Vuonna 2005 ilmestyi Silvermanin stand up -komediasta tehty elokuva "Jesus Is Magic". Hänen oma show’nsa "The Sarah Silverman Program" nähtiin ensimmäistä kertaa 1. helmikuuta 2007.


title: Sarah Silverman

text: Esityksissään Silverman pilkkaa usein kiihkoilua, etnisiin ryhmiin kohdistuvia stereotypioita ja uskontokuntia kannattamalla niitä ironisella tavalla.


title: Sarah Silverman

text: Silverman on seurustellut koomikkojen Jimmy Kimmelin ja Dave Attellin kanssa.


title: Neues Schloss (Meersburg)

text: Neues Schloss () on barokin tyylisuuntaa edustava linna saksalaisessa Meersburgin kaupungissa, Bodenjärven rannalla, Baden-Württembergin osavaltiossa. Se toimi vuosien 1750 ja 1803 välisenä aikana Konstanzin ruhtinaspiispojen virallisena residenssinä. Linnan rakennutti ruhtinaspiispa Johann Franz Schenk von Stauffenberg 1710-luvulla.


title: Neues Schloss (Meersburg)

text: Stauffenberg ei kuitenkaan saattanut linnan suunnitelmia loppuun asti hänen kiinnostuksensa lopahdettua. Stauffenbergin seuraaja, Damian Hugo von Schönborn, rakennutti linnaan suuren portaikon sekä kappelin ja myöhemmin ruhtinaspiispa Franz Conrad von Rodtin kaudella valmistuivat linnan sisätilat.


title: Neues Schloss (Meersburg)

text: Ruhtinaspiispain vallan loputtua varhaisella 1800-luvulla linnan kalusteet ja koriste-esineet huutokaupattiin pois. Linna ehti sen jälkeen toimia niin vankilana, mielisairaalana, kouluna kuin Ranskan miehitysjoukkojen istuimenakin. Vuodesta 1955 lähtien barokkilinna on kuulunut Baden-Württembergin osavaltiolle. Linnassa toimii ruhtinaspiispain museo, taidegalleria ja Dornier-museo.


title: Wallace Beery

text: Wallace Beery (1. huhtikuuta 1885 Kansas City, Missouri – 15. huhtikuuta 1949 Beverly Hills, Kalifornia) oli yhdysvaltalainen näyttelijä.


title: Wallace Beery

text: Wallace Beery aloitti elokuvauransa 1910-luvun alussa mykkäelokuvissa. Hän ehti näytellä pitkälti yli 200 elokuvassa 36-vuotisen uransa aikana. Hänen uransa tunnetuimpia elokuvia ovat muun muassa "Kadonnut maailma" (The Lost World, 1925), "Mestari" (The Champ, 1932), "Grand Hotel" (Grand Hotel, 1934) ja ehkä hänen tunnetuin elokuvansa "Aarresaari" (Treasure Island, 1934). Hän sai parhaan miespääosan Oscar-palkinnon roolistaan elokuvassa "Mestari" (The Champ, 1932). Hän on saanut myös urastaan tähden Hollywood Walk of Famelle.


title: Wallace Beery

text: Hän oli naimisissa Gloria Swansonin (vuodet 1916–1919, avioliitto päättyi avioeroon) ja Rita Gilmanin (vuodet 1924–1930, avioliitto päättyi avioeroon) kanssa. Hänellä oli Ritan kanssa yksi tytär. Hän kuoli sydänsairauteen 64-vuotiaana.


title: Brodgarin kehä

text: Brodgarin kehä (, myös Brogar) on neoliittikauden aikainen kivikehä Orkneyn saarella Skotlannissa. Kivistä tehty kehä sijaitsee pienellä kannaksella kahden järven välissä. Arkeologit eivät ole koskaan tutkineet aluetta ja kivikehää, eikä kehän rakennusajasta ole tieteellistä näyttöä, mutta kehä on rakennettu ilmeisesti noin 2500 eaa.


title: Brodgarin kehä

text: Kehä on halkaisijaltaan 103,6 metriä ja yksi suurimmista Yhdistyneen kuningaskunnan alueella olevista kehistä. Rakennelma koostui alun perin 60 kivestä joista 27 oli yhä pystyssä 2000-luvun alussa. Kivet on pystytetty kolmen metrin syvyisiin ja yhdeksän metrin levyisiin kuoppiin.


title: Brodgarin kehä

text: Lähialueella on myös muita seisovia kiviä sekä vanhoja hautoja. Kivikehien historiallista tarkoitusta ei kuitenkaan tiedetä.


title: Brodgarin kehä

text: Brodgarin kehä ja sitä ympäröivä alue lisättiin Unescon maailmanperintökohteeksi vuonna 1999.


title: Amerikankampamaneetti

text: Amerikankampamaneetti ("Mnemiopsis leidyi") on alun perin Amerikan mantereen rannikkovesissä esiintyvä kampamaneettilaji, joka viime aikoina on tulokaslajina levinnyt myös Euroopan sisämeriin.


title: Amerikankampamaneetti

text: Ulkonäöltään amerikankampamaneetti muistuttaa meduusoja, vaikkei se olekaan niille lähisukua. Amerikankampamaneetti on väritön ja läpikuultava. Laji voi kasvaa jopa 10 cm:n pituiseksi. Häirittäessä se hohtaa sinisenä. Amerikankampamaneetti on erittäin tehokas saalistaja, joka syö muun muassa eläinplanktonia, kalojen mätiä ja nuoria kalanpoikasia. Ihmiselle se ei ole vaarallinen. Lajin luontainen levinneisyysalue on Länsi-Atlantilla, Pohjois- ja Etelä-Amerikan rannikkovesissä. Sieltä se on levinnyt luultavasti muualle laivojen painolastivesien mukana.


title: Amerikankampamaneetti

text: Amerikankampamaneetti on luettu sadan pahimman vieraslajin joukkoon.


title: Amerikankampamaneetti

text: Amerikankampamaneetti on tehokas lisääntyjä. Laji on kaksineuvoinen, ja suvullisen lisääntymisen lisäksi se voi lisääntyä jakautumalla. Sopivissa olosuhteissa se pystyy tuottamaan 2 000–3 000 munaa päivässä.


title: Amerikankampamaneetti

text: Amerikankampamaneetti on osoittautunut hankalaksi tulokaslajiksi. Kampamaneetin saapuminen 1980-luvulla Mustallemerelle ajoi kalastuselinkeinon tuhon partaalle, kun laji tuhosi sardellien mätiä ja romahdutti sardellikannat muutamassa vuodessa. Amerikasta saapunut laji on jo levittäytynyt myös Välimereen ja Kaspianmereen kauppalaivojen välityksellä.


title: Amerikankampamaneetti

text: Vuonna 2006 laji havaittiin Etelä-Itämeressä, jopa hälyttävän runsaana. Itämeressä on vähän amerikankampamaneetin kilpailijoita tai sitä syöviä petoja. Elokuussa 2007 pieniä kampamaneetteja havaittiin jo Ahvenanmerellä ja Selkämerellä suurinakin tiheyksinä. Laji ilmeisesti pystyy lisääntymään Itämeressä. Joulukuussa 2007 Merentutkimuslaitos havaitsi lajin levinneen jo koko Suomenlahdelle ja keväällä todettiin kampamaneetin myös talvehtineen Itämeressä. Vuoden 2008 elokuussa kuitenkin amerikankampamaneettien määrä oli vähentynyt hurjasti, joten on mahdollista, että se ei pysty sittenkään selviytymään vesillämme. Itämeren yksilöt ovat kuitenkin huomattavan pieniä, millimetrin kokoluokkaa. Itämeren murtovesi on kuitenkin alhaisen suolapitoisuutensa vuoksi hyvin ongelmallinen elinympäristö kampamaneeteille ja polttiaiseläimille.


title: Amerikankampamaneetti

text: Kevättalvella 2009 ilmeni, että Suomenlahdella kyse ei ehkä ole ollutkaan amerikankampamaneetista, sillä nyttemmin löydetyt maneetit ovat arktisia kampamaneetteja (Mertensia ovum)


title: Amerikankampamaneetti

text: Lajin hävittäminen on hankalaa, käytännössä jopa mahdotonta, mutta populaatiota voidaan pitää kurissa sen luontaisten vihollisten avulla. Mustallamerellä amerikankampamaneettia on pitänyt kurissa sinne ilmaantunut toinen kampamaneettilaji ("Beroe ovata"), joka syö erityisesti amerikankampamaneetteja.


title: Meersburg

text: Meersburg on kaupunki eteläisessä Saksassa, Baden-Württembergin osavaltiossa, Bodenjärven rannalla. Kaupungissa asuu noin 5 500 ihmistä, ja pinta-alaltaan se on 12,08 neliökilometrin suuruinen. Asukastiheys kaupungissa on 460 as./km².


title: Meersburg

text: Meersburgille myönnettiin kaupankäyntioikeudet vuonna 1233 ja kaupunginoikeudet vuonna 1299. Nykyisin turismi on kaupungin tärkeimpiä elinkeinoja. Kaupunki tunnetaan keskiaikaisesta vanhastakaupungistaan sekä idyllisestä sijainnistaan Bodenjärven rannalla. Yksittäisiin nähtävyyksiin lukeutuu muun muassa Neues Schloss, joka nykyisin sisältää museoita ja taidegallerian. 1700-luvulta 1800-luvun alkuun linna toimi Konstanzin ruhtinaspiispojen virallisena residenssinä.


title: Fraizer Campbell

text: Fraizer Campbell (s. 13. syyskuuta 1987 Huddersfield, Englanti) on englantilainen jalkapalloilija, joka edustaa Englannin Valioliigassa pelaavaa FC Cardiff Cityä.


title: Fraizer Campbell

text: Campbell liittyi Manchester Unitedin junioreiden riveihin 1. heinäkuuta 2004. Vuoteen 2006 asti reservissä pelannut Campbell oli auttamassa reservijoukkuetta triplamestaruuteen, tehden myös maalin loppuottelussa. Aikuisten joukkueessa Campbell debytoi 9. toukokuuta 2006 Roy Keanen testimonial-ottelussa.


title: Fraizer Campbell

text: Ennen kauden 2006–2007 alkua Campbell teki ensimmäisen maalinsa edustusjoukkueessa, kun hän tuli vaihdosta kentälle Wayne Rooneyn tilalle ja onnistui maalinteossa harjoitusvastustaja Macclesfield Townia vastaan. Kauden 2006–2007 Campbell pelasi lainasopimuksella Royal Antwerpissa. Belgian kakkosdivarijoukkueessa Campbell teki 21 maalia 33 ottelussa. Fanien keskuudessa hän sai lempinimen "Super Campbell".


title: Fraizer Campbell

text: Campbell nimettiin edustusjoukkueen kokoonpanoon 19. elokuuta 2007 pelattuun Manchesterin derbyyn. Penkillä aloittanut huddersfieldilainen pääsi ensimmäistä kertaa liigaottelussa kentälle, kun 73:nnella minuutilla hän korvasi Michael Carrickin. Manchester City voitti City of Manchester Stadiumilla pelatun ottelun 1–0.


title: Fraizer Campbell

text: Siirtoikkunan viimeisenä päivänä kesällä 2008 Campbell liittyi Tottenham Hotspurin edustusjoukkueeseen koko loppukauden kestävällä lainasopimuksella. Campbell jäi vähälle peliajalle Tottenhamissa; hän pelasi Valioliigassa vain kymmenessä ottelussa tullen useasti vaihdosta kentälle. Peleissä hän teki yhden maalin. Campbellin asema heikkeni vielä lisää tammikuussa verrattuna alkukauteen, kun Tottenhamiin saapuivat hyökkääjät Jermain Defoe ja Robbie Keane.


title: Fraizer Campbell

text: Heinäkuussa 2009 Campbell siirtyi Sunderlandiin.


title: John Bodkin Adams

text: John Bodkin Adams (21. tammikuuta 1899 – 4. heinäkuuta 1983) oli brittiläinen lääkäri, johon kohdistui yksi 1900-luvun kuuluisimmista sarjamurhaepäilyistä.


title: John Bodkin Adams

text: Adams syntyi Pohjois-Irlannissa uskonnolliseen perheeseen, joka kuului protestanttiseen Plymouthin veljet (Plymouth Brethren) -liikkeeseen. Hän syntyi ensimmäiseksi pojaksi vanhemmilleen Samuelille ja Ellenille, jotka olivat avioituineet Randalstownissa vuonna 1896. Kuten isänsä Samuel, myös John oli jo varhain kiinnostunut autoista.


title: John Bodkin Adams

text: Adams menetti isänsä 1914 ja pikkuveljensä William Samuelin (s. 1903) vuonna 1918. Hän pääsi Queen's University Belfastiin 17-vuotiaana. Opintomenestystä heikensi sairaus, mahdollisesti tuberkuloosi, jonka johdosta Adams menetti yhden vuoden ja valmistui vasta 1921.


title: John Bodkin Adams

text: Adams toimi lääkärinä vuodesta 1921 alkaen.


title: John Bodkin Adams

text: Adams muutti Eastbourneen 1922. Hänen epäilyttävät toimintatapansa ilmenivät jo pian, ja vuonna 1935 hän sai laajahkon perinnön potilaaltaan Matilda Whittonilta. Sukulaiset kyseenalaistivat testamentin pätevyyden oikeudessa, mutta näyttöä rikoksesta ei saatu.


title: John Bodkin Adams

text: Adams sai vuonna 1941 anestesiadiplomin. Hänen äitinsä kuoli vuonna 1943.


title: John Bodkin Adams

text: Vuosia kestäneiden huhujen jälkeen näyttelijä Leslie Henson jätti Eastbournen poliisille nimettömän ilmoituksen 23. heinäkuuta 1956. Hän kertoi ystävänsä Gertrude Hullettin yllättävästä kuolemasta Adamsin tarjoaman hoidon aikana.


title: John Bodkin Adams

text: Poliisi käynnisti laajat tutkimukset vuosina 1946–1956 sattuneista kuolemantapauksista Adamsin potilaiden keskuudessa. Tutkituista 310 tapauksesta 163 julistettiin "epäilyttäviksi". Adamsin tiedetään antaneen potilailleen erityisiä injektiota, joista hän ei kertonut tarkemmin edes sairaanhoitajille. Hän myös vaati sairaanhoitajia usein myös poistumaan ennen injektion antamista.


title: John Bodkin Adams

text: Tutkimusta johti Scotland Yardin Herbert Hannam. Hän sai riittävän määrän todistusaineistoa vähintään neljän tapauksen oikeuskäsittelyyn, mutta Adams joutui syytetyksi vain yhdestä murhasta. Hän oli ollut pidätettynä 19. joulukuuta 1956 alkaen. Syntyi myös huhu Adamsin mahdollisesta homoseksuaalisuudesta, mutta tähän ei kiinnitetty liiempää huomiota yhä voimassa olleesta homoseksuaalisuuden kriminalisoinnista huolimatta.


title: John Bodkin Adams

text: Yksi murha, josta Adams sai syytteen, kohdistui epäillysti varakkaaseen 81-vuotiaaseen leskirouva Morrelliin 13. marraskuuta 1950. Hänellä oli ollut aivohalvaus; hän oli osittain halvaantunut ja kärsi vaikeasta artriitista. Alun perin Adams väitti Morrellin kuolemaa luonnolliseksi. Myöhemmin hän ilmoitti Hannamille, että ei pitänyt vakavasti sairaan henkilön kuoleman edesauttamista murhana. 50-vuotiaana kuolleen, vakavasti masentuneen Gertrude Hullettin kuolema vuonna 1956 puolestaan kuitattiin itsemurhana.


title: John Bodkin Adams

text: John Bodkin Adams sai kiistaa herättäneen vapauttavan tuomion 15. huhtikuuta 1957. Hän sai kuitenkin sakkoja lievemmistä syytteistä (reseptiväärennöksiä, vääriä lausuntoja, vaarallisten lääkkeiden lain rikkomista). Hänet poistettiin lääkärirekisteristä 22. marraskuuta samana vuonna.


title: John Bodkin Adams

text: Kahden epäonnistuneen hakemuksen jälkeen Adamsin onnistui saada vuonna 1961 takaisin oikeus toimia yleislääkärinä. Elokuussa 1962 häneltä evättiin kuitenkin mahdollisuus saada Yhdysvaltain viisumi aiemman rikostuomion johdosta.


title: John Bodkin Adams

text: Vaikka John Bodkin Adamsin loppuelämää varjostivat menneisyyden murhaepäilyt, hän jäi Eastbourneen ja kuoli Englannissa 84-vuotiaana.


title: Jonny Evans

text: Jonathan "Jonny" Evans (s. 2. tammikuuta 1988 Belfast, Pohjois-Irlanti) on pohjoisirlantilainen jalkapalloilija, joka edustaa Englannin Valioliigassa pelaavaa Leicester Cityä. Hän on pelipaikaltaan keskuspuolustaja.


title: Jonny Evans

text: Evans on Manchester Unitedin kasvatti. Hän pelasi kaudella 2006–2007 11 ottelua lainasopimuksella Royal Antwerp FC:ssä. Pohjois-Irlannin maajoukkueeseen Evans kutsuttiin ensimmäistä kertaa syyskuussa 2006, jolloin hän teki debyyttinsä maajoukkueessa unohtumattomassa 3-2 voitossa Espanjaa vastaan. Sen jälkeen hän on vakiinnuttanut paikkansa maajoukkueessa ja pelannut kaikkiaan 70 maaottelua, joissa hän on tehnyt kaksi maalia.


title: Jonny Evans

text: Joulukuussa 2006 Evans liittyi yhdessä Manchester United ja Royal Antwerp -joukkuekaverinsa Danny Simpsonin kanssa Championshipissa pelanneeseen Sunderlandiin. Menestyksekkään kevätkauden päätteeksi Sundrland nousi Valioliigaan. Evans valittiin joukkueen vuoden nuoreksi pelaajaksi.


title: Jonny Evans

text: Evans teki debyyttinsä ManU:n edustusjoukkueessa 26. syyskuuta 2007 Englannin liigacupin tappiollisessa 2-0 ottelussa Coventry Citya vastaan. Manchester Unitedin jo varmistaessa jatkopaikkansa mestarien liigassa, pääsi Evans Gerard Piqué tilalle kentälle ottelussa Dynamon Kiovaa vastaan 7. marraskuuta 2007. Ensimmäisen kerran hän oli mestarien liigan avauksessa 12. joulukuuta 2007, kun varamiehisellä kokoonpanolla pelannut ManU kohtasi AS Roman.


title: Jonny Evans

text: Tammikuussa 2008 entisen ManU-kapteenin Roy Keanen manageroima Sunderland lainasi Evansin jälleen loppukauden kestävällä sopimuksella.


title: Jonny Evans

text: 21. syyskuuta 2008 Evans teki liigadebyyttinsä Unitedissa ottelussa Chelseaa vastaan. Sen jälkeen Evans on toiminut ManU:ssa kolmostopparina ja on ollut aina korvaajana Rio Ferdinandin tai Nemanja Vidicin loukkaannuttua/ollessa pelikiellossa. Kaudella 2008/09 Evansille kertyi kaikki ottelut mukaan lukien 34 peliä, joista 17 liigassa. Evans teki ensimmäisen maalinsa Unitedin ykkösmiehistössä maaliskuussa 2012 vierasottelussa Wolverhampton Wanderers FC:tä vastaan, jonka ManU voitti 5-0.


title: Jonny Evans

text: Evans siirtyi vuonna 2015 West Bromwich Albioniin ja vuonna 2018 Leicester Cityyn.


title: Jonny Evans

text: Keskiviikkona 19. joulukuuta 2007 BBC uutisoi Jonny Evansin ilmoittautuneen vapaaehtoisesti poliisille liittyen 26-vuotiaan naisen raiskauksesta Great John Street -hotellissa Manchesterissa. Evans on pidätettynä maanantain ja tiistain välisenä yönä tapahtuneesta raiskauksesta. Manchester United vietti kyseisenä iltana pikkujoulua hotellissa. Evans vapautui myöhemmin syytteistä.


title: Jonny Evans

text: Jonny Evansin 1990 syntynyt pikkuveli Corry pelaa myös Manchester Unitedissa.


title: Need for Speed: ProStreet

text: Need for Speed: ProStreet (lyhyesti NFS: ProStreet) on Electronic Artsin Need for Speed -autopelisarjan osa. EA julkaisi pelistä lyhyen teaser-videon 21. toukokuuta 2007 ja itse peli julkistettiin virallisesti 31. toukokuuta. Virallinen Amerikan julkaisupäivä oli 14. marraskuuta 2007 ja muille alueille peli saapui 22. marraskuuta.


title: Need for Speed: ProStreet

text: "Need for Speed" vie koko sarjan uuteen suuntaan. Sarjalle ominainen arcade-pelattavuus jää nyt vähemmälle huomiolle, koska tällä kertaa haetaan enemmän realistisuutta ja mennään lähemmäs autosimulaatiota.


title: Need for Speed: ProStreet

text: Pelissä on täysin uusi vauriomallinus: kolarit aiheuttavat autoille pysyvää vahinkoa, joka vaikuttaa maalipinnan lisäksi niiden suorituskykyyn - auto voi jopa tuhoutua käyttökelvottomaksi. Jokainen auto koostuu noin 21 000 polygonista, joten kolaroinnin aiheuttamat vauriot ovat yksityiskohtaisia.


title: Need for Speed: ProStreet

text: Peli keskittyy uratilaan. Uralla pelataan läpi erilaisia kisapäiviä, jotka koostuvat muutamasta kilpailusta. Yhden kisapäivän voitettuaan pääsee seuraavaan. Itse kisamuotoja on neljä. "Grip" on tavallinen ratakilpailu, jossa on kahdesta neljään kierrosta. Hieman erilainen on "Speed", jossa yritetään saada mahdollisimman suuret nopeudet muutamalla mittauspisteellä keskellä rataa. "Drift" taas on kisa, jossa pelaaja yrittää saada mahdollisimman paljon pisteitä ajamalla sivuluisussa. "Drag"-muoto on taas kiihdytystä suoralla tiellä; voittaja kirjataan ajoajan ja loppunopeuden perusteella. Wheelie on samanlainen kisamuoto kuin Drag, mutta voittaja ratkaistaan siten, että pelaaja jonka eturenkaat ovat olleet pisimmän matkan ilmassa, voittaa. Kisapäiviäkin on erilaisia: Haasteissa ajetaan kilpajärjestön tuunaamalla autolla tavallisen kisapäivän tapaan. Kun hallitsee kisapäivää, voi valita kahdesta vaihtoehdosta itselleen auton, ilmaiseksi. Yhteenottoja on kolme. Yksi jokaisen kilpajärjestön järjestämänä. Niissä on suuremmat rahapalkinnot kuin tavallisissa kisapäivissä. Sellaisen voitettuaan pääsee seuraavaan kilpajärjestöön.


title: Need for Speed: ProStreet

text: Peli alkaa yhdestä pienestä ratakisasta, johon Ryan Cooper, eli pelin päähenkilö, osallistuu. hänet on tunnettu kaikista muista pelin sarjoista katukuskin urallaan. Ryan voittaa kisan, ja yleisö hurraa. Pelin päävihollinen ja loppuvastustaja, sekä yhteenottojen kunkku; Ryo Watanabe, ei ole tyytyväinen Ryanin suoristuksesta, ja mollaa pelaajaa. Hän lopulta poistuu paikalta. Tästä alkaa varsinainen urapeli. Pelaajan on valittava jokaiseen kisamuotoon soveltuva auto. Vara-autoja voi ottaa vain yhden. Pelaajan on voitettava ja hallittava erilaisia kisapäiviä, tai rikottava ennätyksiä, jotta pääsisi urassa eteenpäin. Jokaisen kisapäivässä on aina joku Ryo Watanaben järjestämä yhteenotto. Jos pelaaja onnistuu hallitsemaan kisapäivää, hän voittaa käteistä rahaa, (Riippuu kisapäivän vaikeudesta) ja saa valita VAIN yhden palkintokortin. Kortti voi sisältää jonkin yllätyksen, esimerkiksi: erilaisia korjausmerkkejä, automerkin (saat valita minkä tahansa avatun auton ilmaiseksi!), erilaisia osia, mitä ei voita kisoista muuten, tai rahaa. Kun voittaa jonkun yhteenoton, seuraavat kisat avautuu. Lopulta pelaaja saa haastaa kunkut, mutta ensin pitää suorittaa kolme kisaa, ennen kuin saa haastaa kunkun. Jokaisessa kisamuodossa on yksi kunkku: Ryo Watanabe, (Hyvä kaikissa kisamuodoissa!), Ray Krieger (Osaa kaikki muodot ratakisoista.), Aki Kimura (Driftikisojen pioneeri), Karol Monroe, (Kiihdytyskisojen ekspertti) sekä Nate Denver (Nopeushaasteen ammattilainen). Ryon voi haastaa vain, jos on voittanut kolme yhteenottoa. Lopussa, kun pelaaja, Ryan Cooper on voittanut Ryon, hänen joukkueen jäsenet poistuvat vihaisina ja pettyneinä paikalta. Ryan Cooper on nyt yhteenottojen kunkku. Hän sai Ryon


title: Need for Speed: ProStreet

text:
Battle Machine: (Vaikeusasteeltaan Kohtalainen. Kaikki kisamuodot, nopeushaastetta lukuun ottamatta, driftauskisa vain yhdessä kisapäivässä.)
React Team Sessions: (Vaikeusasteeltaan Kohtalainen. Kaikki kisamuodot, ei ole kuitenkaan "Keulimiskisaa", edellä mainittu kuuluu kiihdytykseen)
Super Promotion: (Vaikeusasteeltaan Vaikea. Tässä kilpajärjestössä on kaikki kisamuodot, myös nopeushaaste.)


title: Need for Speed: ProStreet

text:
Autoja voi kustomoida ja muokata oman mielensä mukaan. Autoon voi asentaa perusosia, AutoSculpt erikoisosia, kilpavarusteita ja tarroja. Lisäksi autoja voi virittää kisamuotoon sopivaksi. Harvinaisia taso 4:n osia voi saada vain kisapäivistä voitetuilla kupongeilla, tai saada koodilla.
Peli sisältää 96 autoa 26 valmistajalta. Netistä voi ladata lisää autoja jos on liittynyt EA-Nationiin ja Xbox Liveen.
Kilpailemisella on myös seurauksensa: vauriot. Jos kolari syntyy ja auto vaurioituu, sen voi korjata rahalla tai korjausmerkeillä. Romuttuneen auton voi kuitenkin korjata ainoastaan täyskorjausmerkillä. Korjausmerkeillä korjaaminen ei maksa mitään. Korjausmerkkejä voi voittaa kisapäivistä, tai muuten vaan ostaa merkkienhallinnasta.
Automerkillä voi ostaa ilmaiseksi minkä tahansa auton autokaupasta. Niitä ei voi ostaa merkkienhallinnasta, vaan niitä voi voittaa kisapäivistä, tavallisimmin yhteenotoista. Autot ovat erittäin arvokkaita


title: Need for Speed: ProStreet

text: "Need for Speed: ProStreet" sai vaihtelevia arvioita. GameRankings ja Metacritic antoivat Nintendo DS versiolle pisteet 74.83% ja 74/100, PlayStation 3 versiolle 72.87% ja 73/100, Xbox 360 versiolle 72.17% ja 72/100, PC versiolle 69.12% ja 70/100, WII versiolle 63.94% ja 61/100, PlayStation 2 versiolle 60.64% ja 62/100 ja PlayStation Portable versiolle pisteet 60.38% ja 57/100. GameSpot kritisoi poliisien puutetta, autojen epärealistista ohjausta, ja ylimainontaa pelissä


title: Fenobarbitaali

text: Fenobarbitaali (fenobarbitoni, fenemaali) on barbituraatteihin kuuluva lääkeaine jota käytetään epilepsia- ja unilääkkeenä. Joissain maissa lääkettä myydään Farbwerke Fr. Bayer and Co -yhtiön valmistamana kauppanimellä Luminal. Fenobarbitaali on maailmanlaajuisesti käytetyin epilepsialääke, ja vanhin edelleen käytetty. Suomessa fenobarbituraatin käyttö on rajoittunut lähinnä eläinlääkkeeksi kauppanimellä Barbivet. Tosin vielä 1990-luvulla ainetta käytettiin muun muassa lasten vaikeissa epilepsioissa, ja kauppanimiä olivat Barbiphenyl ja Barbilettae.


title: Fenobarbitaali

text: Fenobarbitaalin huippupitoisuus veriplasmassa saavutetaan 2–18 tunnin kuluessa. Aineen biologinen puoliintumisaika veriplasmassa on aikuisilla 50–120 tuntia ja lapsilla 40–70 tuntia, mutta pitenee maksan toiminnan heiketessä esimerkiksi maksakirroosia sairastavilla ja iäkkäillä ihmisillä. Erikoinen vaikutus fenobarbitaalilla on keltaisuutta aiheuttavan bilirubiinin lisääntynyt eritys sappinesteeseen, minkä toisaalta on myös katsottu sappiröntgenkuvien tarkkuuden paranemista.


title: Fenobarbitaali

text: Sivuvaikutuksena fenobarbitaalilla on barbituraattien tapaan muun muassa hankalia ihottumia.


title: Fenobarbitaali

text: Fenobarbitaalin eli 5-etyyli-5-fenyylibarbituurihapon kemiallinen kaava on CHNO, moolimassa 232,235 g/mol ja CAS-numero 50-06-6.


title: Amobarbitaali

text: Amobarbitaali ("5-etyyli-5-(3-metyylibutyyli)-barbituurihappo") on barbituraatteihin kuuluva lääkeaine, jota käytetään rauhoittavana lääkkeenä, kipulääkkeenä ja unilääkkeenä. Sitä myydään nimellä Amytal.


title: Amobarbitaali

text: Amobarbitaali on valkoinen, kiteinen, puuterimainen jauhe jolla on hieman karvas maku. Usein käytettynä amobarbitaali voi aiheuttaa voimakkaan psyykkisen ja fyysisen riippuvuuden muiden barbituraattien tavoin.


title: Amobarbitaali

text: Amobarbitaali on luokiteltu Suomessa kielletyksi huumausaineeksi valtioneuvoston asetuksella.